qundao/data-zh-poetry huggingface dataset:
題張穫軒詩卷·其一
作者：吳子實
朝代：宋

中興踰百載，獨有放翁詩。
豪出謫仙右，妙惟工部知。
鏡湖歸老日，劍閣入軍時。
英氣今何在，九原千古悲。
題張穫軒詩卷·其二
作者：吳子實
朝代：宋

句法親傳得，江湖老穫軒。
推敲深得趣，窮達可曾論。
好爵無三字，清名有五言。
還知絕奇處，難弟復難昆。
訪隠者不遇
作者：吳子文
朝代：宋

道人入山訪道人，山深俗朴雞犬馴。
道人不見道人去，𣰦毿草木無邊春。
句
作者：吳子良
朝代：宋

問花何事人偏愛，會遇淵明把玩來。
林和靖祠
作者：吳子良
朝代：宋

松樹高低逐徑斜，祠堂牢落鎖煙霞。
我來閒詠梅花句，想見此翁如此花。
葵花
作者：吳子良
朝代：宋

花生初咫尺，意思已尋丈。
一日復一日，看看衆花上。
玉山聽泉
作者：吳孔錡
朝代：宋

鳴泉出澗潔而瑩，盡日鏘鏘解佩聲。
絕俗不須頻洗耳，試聽餘響自心清。
遊梅壇有感
作者：吳季先
朝代：宋

小立仙壇挹斗箕，著身高處覺天低。
南昌吏隠清風在，喚醒時人局面迷。
遊山門寺望文脊山
作者：吳季野
朝代：宋

宣城百山間，文脊尤奇峯。
拔出飛鳥上，畫圖難爲容。
聞昔有幽人，捫蘿追赤松。
遺形此石室，孤坐鹿裘重。
人去邈不返，洞壑空藏龍。
側行蒼崖烟，俯仰求靈蹤。
逝者追可得，甘棄萬戶封。
安能久塵土，傾倒相迎逢。
送程給事知越州
作者：吳安持
朝代：宋

嶺表騷然避賊鋒，番禺當此每從容。
故知封豕非無意，自是金城不可攻。
海嶠百年忻受賜，承明三接正酬庸。
山陰豈足勞公久，能活千人尚有封。
駕幸太學倡和
作者：吳安持
朝代：宋

翰林墨客奏封章，天子欣然幸國庠。
綵仗六龍初擁路，青衿三舍已重修。
隆儒共慶賢堯舜，訪道誰知應帝王。
附鳳騫淵皆法從，獨慚由也亦升堂。
九頂大像閣
作者：吳宗旦
朝代：宋

嘉州石佛名天下，回視新昌可子孫。
幸甚身遊大人國，恍然夢跨北溟鯤。
句
作者：吳宗旦
朝代：宋

避暑自應歸故國，無端依舊入揚州。
都梁宮
作者：吳宗旦
朝代：宋

從來香草騷人詠，晚作離宮煬帝遊。
三殿重重鎖秋色，七泉脈脈貫中流。
金釜山靈泉
作者：吳宗旦
朝代：宋

泉來有脈去無痕，水底神龍暗吐吞。
莫怪一池杯樣小，個中風雨洗乾坤。
題西巖院
作者：吳宣德
朝代：宋

幽村分野徑，勝地絕浮埃。
殿閉烟霞靜，門臨水石開。
日斜山影背，泉落雨聲來。
故里經年別，祇園首重回。
咏梅
作者：吳居仁
朝代：宋

嶺南十月春漸回，妍暖先到前村梅。
問君何處識此妙，一枝冷艷隨霜開。
長江凜凜欲崩岸，乃見好事多牆隈。
初疑滲漉入瘴霧，更恐寂寞埋煙煤。
微風不動暗香遠，淡月入戶空徘徊。
坐看粉黛化羶惡，豈但桃李成輿臺。
我行萬里厭窮獨，疾病未已心先灰。
對此不覺三歎息，恐是轉側同南來。
異鄉久處少意緒，破壁相對無根荄。
古來寒士每如此，一世埋沒隨蒿萊。
遁光藏德老不耀，肯與世俗相追陪。
輪囷離奇多見用，犧尊青黄木爲災。
含毫吮墨去顔色，况自不必須穿裁。
歲窮路遠莫惆悵，此去保無蜂蝶猜。
九曲亭
作者：吳居厚
朝代：宋

山上盤旋九曲亭，春江滿目與天平。
青蘋白鷺漁家屋，幾幅輕綃畫得成。
句
作者：吳居厚
朝代：宋

步尋斜徑到寒溪。
吳王城
作者：吳居厚
朝代：宋

吳王宮殿作飛塵，野鳥幽花各自春。
料得寒溪暄笑日，也曾驚動武昌人。
梅山二首·其一
作者：吳居厚
朝代：宋

尋溪小徑多盤詰，車馬初來路欲迷。
千古英雄漢天子，桑麻今已遍標題。
梅山二首·其二
作者：吳居厚
朝代：宋

連雲絕壁山無路，濺石潺湲水有花。
試問昔時畬粟麥，何如今日種桑麻。
與部使同遊司空山
作者：吳居厚
朝代：宋

王官身已達，所悅多紛華。
區區朝與市，輕暖事窮奢。
我公味沖澹，止樂山水嘉。
肩輿靡厭尋，謝興無津涯。
杖藜適意遊，野徑穿迂斜。
回憶挂冠時，息此避喧譁。
骨相有神仙，得道成全家。
遺蹟富覽觀，高步淩煙霞。
靜中白日長，玉宇清風賒。
睹茲神聖蹟，喟然興歎嗟。
句
作者：吳山
朝代：宋

外列千區民庶巷，中藏萬載帝王家。
宣城倅館
作者：吳山
朝代：宋

一年荒宿敬亭嵐，世路如今亦頗諳。
鴉带夕陽來舍北，雁傳秋信到江南。
王曾素志非溫飽，毛義微名爲旨甘。
料得倚門凝望切，東風何日擁歸驂。
梵王宮
作者：吳山
朝代：宋

靈鰲戴出梵王宮，殿閣崔巍百世雄。
額古澤心頒建武，地鍾元氣孕鴻濛。
雲連吳楚江山秀，水接滄溟海日紅。
我欲楞伽分半榻，汲泉煮茗話真空。
李忠定公挽詩·其一
作者：吳岡
朝代：宋

夢卜庸真相，艱難倚大儒。
英風起衰懦，直氣懾奸諛。
琳館終高卧，燕然漫仕圖。
哀榮看贈典，猶是慰寰區。
李忠定公挽詩·其三
作者：吳岡
朝代：宋

才大時難合，言深道轉艱。
去朝吾不負，巧譖爾何顔。
袖手功名外，忘懷水石間。
蒼生不知恨，猶望起東山。
李忠定公挽詩·其二
作者：吳岡
朝代：宋

胡騎圍城日，諸生伏闕時。
公方扶病起，人遂有生期。
日者猶如此，天乎不憖遺。
傷心原上路，烟淡鼓簫悲。
句
作者：吳己正
朝代：宋

舉頭不忍看王十，回首猶欣見李三。
和王公覿賞海雲山茶合江梅花
作者：吳師孟
朝代：宋

何處珍叢最早開，海雲山茗合江梅。
忽傳詩帥邀膚使，不用歌姬侍宴杯。
曉艷鮮明同綺靡，晚妝清淡奉徘徊。
此時文酒風流事，豈似臨江放蕩來。
和章質夫成都運司園亭詩·小亭
作者：吳師孟
朝代：宋

尺水走庭除，花木皆周匝。
雙亭正相值，僅能容一榻。
公餘時獨來，隠几聊噓嗒。
典謁或通名，東榮有賓閤。
和章質夫成都運司園亭詩·月臺
作者：吳師孟
朝代：宋

雅意待蟾光，煩襟期爽快。
無雲點太清，遠賢周色界。
天光浄琉璃，露下真沆瀣。
勤渠諗後人，宜葺不宜壞。
和章質夫成都運司園亭詩·水閣
作者：吳師孟
朝代：宋

形制似方橋，島岸相連屬。
春和逗凉颸，晝影浮浄綠。
佳人羅襪輕，花時相步續。
澄瀾忽生暈，下有雙鳬浴。
和章質夫成都運司園亭詩·海棠軒
作者：吳師孟
朝代：宋

花淑對高軒，如用丹青彯。
錦水一匳紅，玉臺千面笑。
松篁兩翠幄，常護東西照。
子細看韶妍，方知化工妙。
和章質夫成都運司園亭詩·潺玉亭
作者：吳師孟
朝代：宋

至人泉石心，俚耳便絲竹。
釃渠逗清泠，朝夕淙寒玉。
試聽自然聲，不減雲璈曲。
却返倒聞機，五音常自足。
和章質夫成都運司園亭詩·玉溪堂
作者：吳師孟
朝代：宋

華構枕方塘，使臺寂佳致。
二色真楠材，輪奐極精緻。
花木四面圍，如立復如侍。
一道仰澄清，此是澄清地。
和章質夫成都運司園亭詩·翠錦亭
作者：吳師孟
朝代：宋

東閣治臺政，西堂備燕飲。
介於二堂間，華構饒花品。
紅紫鎮長春，四時如活錦。
公暇一繩床，上有通中枕。
和章質夫成都運司園亭詩·茅庵
作者：吳師孟
朝代：宋

結茅爲圜屋，環堵不開牖。
齋居如雁堂，廣長纔六肘。
深藏子猷竹，不植陶潛柳。
勿起滅定心，宴坐空諸有。
和章質夫成都運司園亭詩·西園
作者：吳師孟
朝代：宋

十紀權臣第，修城外臺宅。
喬木不知秋，名花數逾百。
遠如山林幽，近與塵埃隔。
惠政裕一方，民猶以爲窄。
和章質夫成都運司園亭詩·雪峰樓
作者：吳師孟
朝代：宋

西北有高樓，梁棟雲常起。
檐牙挂連蜷，欄影摇清泚。
爽氣雪山來，一瞬極千里。
但欲攄遠懷，無憂可銷弭。
和韓絳遊鴻慶寺
作者：吳師孟
朝代：宋

十里東郊道，茲遊歲月深。
參僚從行府，高會適叢林。
穉子喧沽玉，春姬笑子金。
咳珠僧護寶，醉弁客遺簪。
天賜連宵澤，民歡畢晝陰。
分明造物手，自在出塵心。
非相雖無住，殘芳尚可尋。
都人望旋旆，車馬又駸駸。
金牛驛
作者：吳師孟
朝代：宋

唱奇騰怪可刪修，爭奈常情勝謬悠。
禹貢已書開蜀道，秦人安得糞金牛。
萬重山勢隨坤順，一勺天波到海流。
自哂據經違世俗，庶幾同志未相尤。
劉阮洞
作者：吳師正
朝代：宋

天台春煖蘭若馨，海榴噴血黄鳥鳴。
風晴雨霽洞天曉，畫屏有路遊人行。
劉郎阮郎剡溪客，結伴窮幽絕人迹。
洞口遙聞漱玉聲，日有飄英點溪碧。
捫蘿涉水前攀緣，瞥見勝景層巒巓。
夭桃瑤草蔓深谷，飛樓傑閣凌青煙。
潭上金橋跨龍背，綽約雙鸞飲潭水。
初疑帝子別瀟湘，珠珮珊珊移玉趾。
環姿瑋態躊躇久，熟視人間未嘗有。
羅幙深沈邀客留，胡麻爲飯椒漿酒。
問郎於此何當還，壺中景迥非塵寰。
客驚遽返覓閭里，子孫雖在皆重玄。
年華瞬息嗟浮世，往事分明如夢寐。
相與迴尋舊路非，亂山稠疊煙雲蔽。
我來躡屐觀遺蹤，松陰坐久曾不逢。
野僧相引下山宿，落霞斜日林梢紅。
留題南山寺
作者：吳師能
朝代：宋

蒼崖千仞入寒雲，一水分流照眼新。
潭孕蚌胎珠弄月，石藏虹氣玉蒸春。
輪蹄自老青山路，香火誰閑白日身。
愧乏涓埃報君祿，蕭條雙鬢滿衣塵。
且止堂
作者：吳干
朝代：宋

無心終日看雲飛，空幻猶如鳥跡遺。
欲問堂中常住相，黄花翠竹已多知。
句·其一
作者：吳幵
朝代：宋

李衡千樹橘，張翰一漁舟。
句·其七
作者：吳幵
朝代：宋

紛綸委貺知旁達，滲漉流恩亦下蟠。
句·其三
作者：吳幵
朝代：宋

鳥聲催暮急，山氣欲晴寒。
句·其五
作者：吳幵
朝代：宋

星斗垂光燭紫壇。
句·其六
作者：吳幵
朝代：宋

欲識懽心從四海，鈞天一曲引回鑾。
句·其四
作者：吳幵
朝代：宋

鳴玉不妨風細細，瑣窗時借月娟娟。
擬梅軒三首·其一
作者：吳幵
朝代：宋

陰陰綠葉不勝垂，著子全多欲壓枝。
自得君王一留顧，故應雨露亦饒滋。
擬梅軒三首·其三
作者：吳幵
朝代：宋

誰將蜜漬借微酸，小摘曾聞脩玉盤。
爭似江南風致在，瓶紅初向綠陰看。
擬梅軒三首·其二
作者：吳幵
朝代：宋

五月霏霏雨不開，若耶溪畔摘楞梅。
朱丸忽向雲窗見，疑是靈根越嶺來。
句
作者：吳幾復
朝代：宋

蒼石皺文龍跡在，清泉涵泳海源通。
往鳳凰院觀稼
作者：吳幾復
朝代：宋

使旌巡稼欲觀農，賞景留賓大衮東。
溪鎖豹眠閑霧露，臺雕鳳集舊梧桐。
失調名
作者：吳康
朝代：宋

凌空蜂翼遞香來，驚破蜜房幽夢。
石門峰
作者：吳弘鈺
朝代：宋

橫石架廣門，天風自來去。
夜半聞洞簫，知是神遊處。
題龍潭石
作者：吳彥夔
朝代：宋

雲山隱隱草芊芊，水色迷離怪石邊。
百囀黄鸝消永日，千尋白練映長天。
竹垂清露添詩硯，燕蹴飛花落舞筵。
林外不知春雨歇，正宜携酒望前川。
游虎丘山·其一
作者：吳從善
朝代：宋

樂聲隨轉闔閭城，檣杪無風水自平。
不待尊前催畫燭，落霞明月送船行。
游虎丘山·其二
作者：吳從善
朝代：宋

兩岸黄堆罷亞香，月波金瀉亂波光。
不驅風露歸囊錦，安得新詩鬰鬯凉。
送何推官
作者：吳復齋
朝代：宋

風雨一樽酒，此懷人得知。
三春花落後，千里客歸時。
浩浩人間事，悠悠身外思。
君如能擺脫，林下早相期。
及第謝恩
作者：吳必達
朝代：宋

聖朝更化廣蒐賢，丹陛遥瞻穆穆天。
歷數萬年垂統正，精微一理得心傳。
輸忠敢罄劉蕡膽，擢第應同李郃肩。
四海尚期王德洽，小臣稽首頌周篇。
擬古
作者：吳思齊
朝代：宋

平原一遺老，九重未知名。
臨危觀勁節，相視膽爲驚。
折陊猶舉手，籲天閔無成。
九隕期報國，萬古猶光晶。
亦有布衣人，烈烈死彌貞。
回風惜往日，輝映豈獨清。
滔滔肉食輩，泚顙徒吞聲。
我聞同志士，野祭激高情。
配享遺斯人，憂心每如酲。
題鹿苑寺壁間記魯簡肅公羅漢見夢事
作者：吳思齊
朝代：宋

是法本平等，無怠亦無敬。
如何證無生，却來見參政。
偈二首·其一
作者：吳恂
朝代：宋

中無門戶四無旁，學者徒勞捉影忙。
珍重故園千古月，夜來依舊不曾藏。
偈二首·其二
作者：吳恂
朝代：宋

廬峰居士舊門人，邈得師真的的親。
大地撮來成箇眼，翻騰別是一般新。
二月十三日灰池炎灼得混沌胚腪
作者：吳悮
朝代：宋

灰池炎灼定浮沈，見了方知造化深。
世上本來無此物，人間終是少知音。
濛濛恍恍離宮本，杳杳冥冥坎戶金。
得一莫誇能事畢，要勤功行合天心。
十一月十八日開爐得先天鉛因紀其實
作者：吳悮
朝代：宋

配合陰陽法自然，得成此物號先天。
妙中妙妙妙真妙，淵處淵淵淵又淵。
下手工夫終百日，奪他造化幾千年。
從頭細試漁莊錄，方信神仙不浪傳。
書漁莊邂逅錄卷末
作者：吳悮
朝代：宋

丹中神水與華池，學者如麻悟者稀。
但指氣精爲造化，豈知鉛汞有深微。
迷途到底生邪見，大道何人爲指歸。
今日相逢皆宿契，與君容易泄天機。
上卜君壽省元
作者：吳惟信
朝代：宋

沉香亭北何時去，飯顆山前瘦一生。
已悟本心元有道，可能浮世便無名。
江梅索笑何郎句，秋菊餐英楚客情。
天意未教頭白盡，合應留取短長檠。
上曾贊府三首·其一
作者：吳惟信
朝代：宋

自肯名爲懶，何曾與衆同。
閑情長向道，妙語半談空。
平日身多病，今年藥有功。
門前栽五柳，春亦在其中。
上曾贊府三首·其三
作者：吳惟信
朝代：宋

四歲傳家子，心明語未真。
也知初受命，似覺便成人。
舉動須呼僕，端身學拜親。
若教樓上去，定道摘星辰。
上曾贊府三首·其二
作者：吳惟信
朝代：宋

只向廛中隠，幽居地更偏。
竹風吹夜月，梅雪墮寒煙。
心定欺雲石，神清照野泉。
一峰擎壞塔，終日在吟邊。
上湖守趙希蒼·其一
作者：吳惟信
朝代：宋

方今選牧匪爲輕，果見名邦付老成。
白髮益堅憂國念，丹心常藴愛君誠。
月遷花影尨無吠，風舞棠陰鶴自行。
看著碧瀾堂下水，與君政事一般清。
上湖守趙希蒼·其二
作者：吳惟信
朝代：宋

德大才優世所宗，漢唐諸老莫如公。
高明正直行王事，耿介清廉繼父風。
六邑人居條教內，萬家春出笑談中。
即看詔促歸清禁，手把梅花馬首東。
上高疎寮處州守
作者：吳惟信
朝代：宋

神仙來守神仙地，銘石庭空畫戟森。
道接聖賢韓愈學，詩關風教杜陵心。
二年鼓角傳清調，萬古溪山得賞音。
即有詔書催入覲，金蓮夜草玉堂深。
下竺後塔
作者：吳惟信
朝代：宋

僧持咒語下層巒，遠客無言自倚欄。
龍带雨歸陰洞暗，鶴沖烟入暮松寒。
奔騰瀑布穿雲落，斷裂碑文刮蘚看。
未有因緣來此住，三生石上指空彈。
仙興
作者：吳惟信
朝代：宋

宮殿高高在五雲，鶴摇松露滴行人。
洞門不放東風過，留得桃花一院春。
促趙裕卿酒
作者：吳惟信
朝代：宋

擬學粗豪去索嘗，獨醒豈易敵愁腸。
白衣終到東籬下，自是淵明等得忙。
傷春
作者：吳惟信
朝代：宋

白髮傷春又一年，閒將心事卜金錢。
梨花瘦盡東風軟，商略平生到杜鵑。
初春湖上
作者：吳惟信
朝代：宋

薄薄晴煙鎖六橋，酒旗無力任西飄。
眼前春意知多少，盡屬梅梢與柳條。
古寺·其一
作者：吳惟信
朝代：宋

古院無人至，閑門曉亦開。
山麞欹定石，野蟻集生臺。
春動煙浮樹，陰庭雪綴苔。
午窗幽夢斷，萬籟發清哀。
古寺·其二
作者：吳惟信
朝代：宋

山煙藏古寺，鴟殿與雲齊。
松鼠下階走，竹雞當戶啼。
泉寒飛瀑遠，僧老誦經低。
細讀苔碑了，東風起杖藜。
呈岳總卿
作者：吳惟信
朝代：宋

黄塵漠漠路漫漫，舊釣空思水國寒。
鄉信不來雲樹遠，斜陽無語下欄干。
呈蒙齋
作者：吳惟信
朝代：宋

出處真麟鳳，詩書得正傳。
仁心全造化，風骨半神仙。
門柳摇春雨，庭花鎖暮煙。
雲臺非隠地，即日帝王宣。
呈雲麓史侍郎
作者：吳惟信
朝代：宋

若教儘儘說漂沉，却恐無憀老不禁。
百拙難隨今日巧，一貧方識古人心。
牛羊歸盡荒郊闊，猿鶴愁多故國深。
亦欲以詩爲活計，世間何許覓知音。
和友人玉簪花韻
作者：吳惟信
朝代：宋

一撒輕雲埋曉凉，等閑曾入漢宮莊。
千年拋擲瑶池遠，化作雲階月地香。
嚴陵道中·其一
作者：吳惟信
朝代：宋

長安迴首遠，漸漸近嚴陵。
客夢春江櫓，鄉心野店燈。
路行三百里，山看萬千層。
處處皆幽勝，題詩媿不能。
嚴陵道中·其三
作者：吳惟信
朝代：宋

祇見青山不見家，石欄空倚夕陽斜。
梅花欲盡東風急，春事看看到杏花。
嚴陵道中·其二
作者：吳惟信
朝代：宋

自信平生命，羈孤竟未通。
春煙行路遠，夜雨客房空。
道術徒稽古，人心不重窮。
好山何日買，清夢鳥聲中。
嚴陵道中·其五
作者：吳惟信
朝代：宋

漠漠春雲暗釣臺，雲拖雨脚過山來。
客中心事深於海，小立東風看落梅。
嚴陵道中·其四
作者：吳惟信
朝代：宋

拋書閑倚店家門，往事關心孰共論。
燕子未歸春尚冷，一簾細雨濕黄昏。
壽吳平江
作者：吳惟信
朝代：宋

寬閑中立大規模，民亦相隨入正途。
愛物只憑心造化，養生無出定工夫。
山移別圃新花木，鶴立閑廳古畫圖。
印匣不開公事少，一簾春雨夢江湖。
夏日閑居
作者：吳惟信
朝代：宋

急雨開新霽，薰風獻嫩凉。
苔花侵畫壁，雲葉護書牀。
枕上青山遠，詩中白晝長。
地偏人不到，幽鳥語脩篁。
多景樓
作者：吳惟信
朝代：宋

此地昔曾遊，今朝復上樓。
江楓秋雨過，塞草夕陽愁。
渡急傳郵箭，沙危閣戰舟。
欄干空自倚，何許是神州。
太湖
作者：吳惟信
朝代：宋

遠山數筆抹秋煙，闊闊湖波冷浸天。
晚日未沉風漸起，蘆花狼藉滿魚船。
孤雁·其一
作者：吳惟信
朝代：宋

成行遠遠別衡陽，豈道如今却斷行。
聲咽爲啼千嶂月，翅低因負五更霜。
雖云傳信元無托，縱不遭烹亦可傷。
遥相倦飛沙上去，蘆花吹雪水茫茫。
孤雁·其二
作者：吳惟信
朝代：宋

飲啄堪憐久弗齊，念群零落楚雲西。
羽翰縱有飛高勢，月滿蘆花又獨棲。
宿餘暉菴
作者：吳惟信
朝代：宋

菴在村煙底，除非到者知。
因投今夜宿，記得去年詩。
窗外雨猶滴，佛前燈未吹。
無人同淡話，看殺菊花枝。
寄何宜齋·其一
作者：吳惟信
朝代：宋

野笛雨中吹，樓高客夢危。
春風在何許，披拂好花枝。
寄何宜齋·其三
作者：吳惟信
朝代：宋

爭期風翮上亨衢，果見移家入帝都。
甕下不能留吏部，湖邊正可着林逋。
高樓詩思春雲遠，深院琴聲夜月孤。
半點紅塵應不到，晴梅影裏醉誰扶。
寄何宜齋·其二
作者：吳惟信
朝代：宋

官廨相鄰古寺基，幽閑全似舊家時。
惜花言語春風得，對酒心情夜月知。
談道偶留僧坐久，借書惟恐僕歸遲。
平生物理難齊處，讀徹犧經更不疑。
寄何尉·其一
作者：吳惟信
朝代：宋

栽松藝竹舊林丘，失意歸來更不愁。
縱使浮名磨滅得，好詩雲鎖越山頭。
寄何尉·其二
作者：吳惟信
朝代：宋

月影亭亭上小窗，烘乾瓦背夜來霜。
扁舟欲載青山去，尚戀梅花一陣香。
寄何洪
作者：吳惟信
朝代：宋

久貧朋友斷，子獨喜吾貧。
不是三生得，如何一似親。
和詩書紙盡，招飲典衣頻。
未遂功名志，空林且寄身。
寄俞放翁
作者：吳惟信
朝代：宋

門枕官河水，閑居少客過。
一生持酒戒，終日受詩魔。
兒女催婚嫁，功名負琢磨。
遥憐明鏡裏，白髮恨尤多。
寄倪升之
作者：吳惟信
朝代：宋

尋常曾見說，家遠欲歸難。
身暫投蓮社，心猶在杏壇。
攤書燈下讀，磨劍月中看。
近日無消息，相思雨雪寒。
寄合淝兄
作者：吳惟信
朝代：宋

弟兄惆悵各分飛，說着何曾不淚垂。
且道十年無一信，是誰千里最相思。
採薇猶記相思處，煮豆渾忘共泣時。
莫把詩名沉塞北，歸來故國看梅枝。
寄嘉興黄尉府
作者：吳惟信
朝代：宋

雙井傳家法最嚴，僊翁未學子真潜。
固知豈弟爲民福，却恐清廉博衆嫌。
去草旋開觀射圃，傍花深下讀書簾。
心閑萬事皆歸理，何必蒙莊悟養恬。
寄大使趙清臣
作者：吳惟信
朝代：宋

擒吳纔了合封侯，何止區區古蔡州。
一着高時全國體，十年危處與心謀。
山川恢拓春風遠，天地清明王氣浮。
白雪滿頭勳業大，不應忘却赤松遊。
寄天竺山人
作者：吳惟信
朝代：宋

白雲天竺寺，誰似爾清閑。
詩可名身後，人傳到世間。
梅花香雪磵，樹色鎖春山。
空有相尋約，高風豈易攀。
寄孔海翁號蕙林
作者：吳惟信
朝代：宋

一蕙香天下，求多却恐無。
詩非今世悟，心與古人俱。
鶴守林逋宅，鷗閑賀監湖。
往來應自在，知識半樵夫。
寄孟宰
作者：吳惟信
朝代：宋

在家只有一年閑，至樂多生筆硯間。
天上有樓人不見，吟魂迷在雨中山。
寄巴上人
作者：吳惟信
朝代：宋

相思不但是黄昏，纔到凄凉便憶君。
明月當天人寂寂，西風捲地葉紛紛。
歸心隨水流千里，別恨因秋湊十分。
燈火何時共良夜，一杯香茗細論文。
寄平江吳煥章
作者：吳惟信
朝代：宋

卯喏吏歸簾影靜，午香夢熟漏聲遲。
是中多少春風在，散落人間自不知。
寄徐□
作者：吳惟信
朝代：宋

白雪滿頭顱，何堪涉畏途。
不知鄉信去，曾達故人無。
日落鴉聲急，天空雁影孤。
定應吟望處，思憶到江湖。
寄意書記
作者：吳惟信
朝代：宋

名不昭時迹晦沉，讀書辜負雪窗深。
貧參萬事方知命，人到中年始識心。
柳得煙多鶑尚戀，花隨雨盡蝶空尋。
江湖身老春風晚，誰肯相從說苦吟。
寄戴舍人
作者：吳惟信
朝代：宋

名在登科記，人間盡得知。
文高多法古，官冷不趨時。
減食因添鶴，收書爲教兒。
近來聞注易，新集苦無詩。
寄朱仁叔倫魁
作者：吳惟信
朝代：宋

論文豁意氣，把酒見情親。
一別不知返，煙花空自春。
邊愁生鼓角，客夢落風塵。
相約在何許，買山歸卜鄰。
寄朱嗣宗
作者：吳惟信
朝代：宋

京國春寒情脈脈，關山月落夢悠悠。
離愁又在高樓上，滿池夕陽江水流。
寄東畎曹侍郎
作者：吳惟信
朝代：宋

結網求魚事已遲，却非春草不歸詩。
斜陽一片山如畫，更把心期付與誰。
寄桐廬張尉
作者：吳惟信
朝代：宋

一廉儒者政，半隠寄其名。
心古門庭闊，吟多筆研清。
雲晴春嶂薄，潮落暮江平。
必是閑無事，琴餘鶴數聲。
寄桐廬戴講書
作者：吳惟信
朝代：宋

人間無好友，思憶到君深。
湖上行春酒，山中坐月心。
飄流貧未去，老大病相侵。
乍見又輕別，東風恨一襟。
寄毛時可
作者：吳惟信
朝代：宋

可憐未露囊中穎，一味清貧骨也清。
陋巷孰知顔氏樂，京師空有子真名。
命書平日窮幽眇，詩社多年說老成。
風雪滿天燈暈冷，梅花紙帳各關情。
寄沈二山人
作者：吳惟信
朝代：宋

休說邊埃掃不清，如君出處極分明。
西湖舊有騷人分，南岳新添散吏名。
吟苦只因聽雨久，心閑直待買山成。
堂堂京國誰知己，百尺樓空一劍橫。
寄沈子壽
作者：吳惟信
朝代：宋

年年桃板上，數字見閑情。
重佛非求福，爲儒不望榮。
回瀾知有道，卧雪可無名。
一院梅花月，多應鶴共行。
寄沈雲卿
作者：吳惟信
朝代：宋

津亭記得話分離，別後愁多只自知。
梅塢雪消春到處，草堂燈暗夜深時。
縱然頻有相思夢，爭似同吟一首詩。
幾欲裁書憑雁寄，碧天無際雁來遲。
寄石越翁
作者：吳惟信
朝代：宋

異時交義比金蘭，守着龕燈話歲寒。
相去雖無千里遠，別來欲寄一書難。
酒杯慵向花前舉，琴索空移月下彈。
却憶湖山行樂地，越翁近日共誰看。
寄聞季實
作者：吳惟信
朝代：宋

君雖龜邑住，筆下自煙霞。
仁不違三月，心長在五車。
雄豪輕俗輩，名字落詩家。
無計論文醉，溪橋酒獨賒。
寄范文子
作者：吳惟信
朝代：宋

身老心無事，何曾戀故鄉。
風煙擬畫卷，冰雪滿詩囊。
魂夢江湖闊，語言蘭蕙香。
城中雖久住，多只到僧房。
寄葛司理·其一
作者：吳惟信
朝代：宋

井冷丹沉事跡存，仙翁秘訣授雲孫。
不同白鹿眠花徑，却跨青鸞出洞門。
調尉明知逃吏隠，詳刑陰布活人恩。
歸來日日出堂醉，春草池邊着夢魂。
寄葛司理·其二
作者：吳惟信
朝代：宋

幽居直恐世間無，疊石爲山展畫圖。
亭館看花春思遠，樓臺倚月夜吟孤。
不論勝負收棋局，欲辯醇漓蘸酒壺。
東閣開延天下士，昂頭相對說江湖。
寄蔣重珍祕書
作者：吳惟信
朝代：宋

焚香誦易與天游，君命相催不肯休。
時節固知來則是，功名却以得爲憂。
翠蓬雲氣生衣袂，金殿陽光動冕旒。
此際一言能悟主，始堪回首舊林丘。
寄詩友
作者：吳惟信
朝代：宋

丹井清泠夜向分，露庭吟苦更誰聞。
松凉鶴立千峯月，草濕龍歸一洞雲。
回首江湖塵漠漠，傷心天地氣紛紛。
何當共作誅茅計，免向秋風怨失群。
寄贈沈子壽
作者：吳惟信
朝代：宋

君是愚堂主，明明道在愚。
自從都放下，更不用工夫。
盡去心中事，惟留肘後符。
近來詩懶作，多看海山圖。
寄越上高疎寮
作者：吳惟信
朝代：宋

便教烟雨畫成圖，爭似歸來有賀湖。
鏡裏精神西晉有，詩家標準晚唐無。
惜花春盡鶑吟苦，敲竹風清鶴夢孤。
世事正多心早懶，著書贏得靜工夫。
寄趙寒泉
作者：吳惟信
朝代：宋

全家移入山中住，見說經年不到城。
閑雅足知空世念，譏彈未必損詩名。
高樓聽雨開書坐，幽磵尋春采藥行。
寺近只容僧問字，松風滿屋笑談清。
寄趙芸窗
作者：吳惟信
朝代：宋

一住湖邊更不移，晚年幽趣只心知。
竹樓夜月供琴索，莎岸春風颺釣絲。
朝客委評新買畫，騷人聽說舊吟詩。
神仙秘術參求遍，間洩天機向醉時。
寄遠·其一
作者：吳惟信
朝代：宋

別後一身長是客，何須更說負煙蘿。
近來心事深如海，梅損清香雨雪多。
寄遠·其三
作者：吳惟信
朝代：宋

雨聲入夢江湖闊，暝色分愁草樹衰。
君亦不來書不去，小樓閑過雁多時。
寄遠·其二
作者：吳惟信
朝代：宋

江風月白水平沙，一曲琵琶別酒家。
淚洒秋風消息斷，可憐猶自信燈花。
寄遠·其四
作者：吳惟信
朝代：宋

澹煙芳草鄉心遠，細雨梨花客夢孤。
十載故廬茅捲盡，春風知有燕歸無。
寄邵判司隠君
作者：吳惟信
朝代：宋

隠君住處枕湖濱，正與逋仙是密鄰。
踏雪訪梅千嶂曉，带煙看柳滿樓春。
髮因累少莖莖綠，詩爲工多字字新。
聞說近來渾懶出，竹光花影鎖閑身。
寄金陵樓制參監丞
作者：吳惟信
朝代：宋

不以一閑爲至樂，擬將短鋏向誰彈。
事於錯處知天理，心到灰時始歲寒。
梁燕語分春寂寞，海棠愁入雨闌干。
故人散盡江湖遠，雖有新詩寄亦難。
寄題月窗
作者：吳惟信
朝代：宋

中宵浩彩潑蒼冥，人靜櫺空物象清。
若以升沉爲得失，求之見識却分明。
煙迷野草牛先喘，露滴簷枝鵲自驚。
此地琢磨功業就，昌黎合棄短長檠。
尋梅
作者：吳惟信
朝代：宋

春山合碧映春泉，今日尋梅憶去年。
陰逕誰知藏造化，晴花一樹鎖寒煙。
山中
作者：吳惟信
朝代：宋

石壁飛泉洒不乾，松陰滿目寺門寒。
梅花開盡無人到，萬疊春山獨自看。
山居春興
作者：吳惟信
朝代：宋

林雪消寒滴，春風入草廬。
好山分客看，閑地課童鉏。
竹瘦偏宜鶴，泉清直見魚。
邇來因苦詠，零亂一床書。
山庵即事
作者：吳惟信
朝代：宋

陰陰定是過殘年，積雪纔晴又滿天。
山寺尋梅誰怕冷，地爐燒竹自無煙。
齋蔬清潔朝朝食，詩草縱橫日日編。
更有身心空寂處，夜禪多在佛燈前。
山梅
作者：吳惟信
朝代：宋

寒鎖孤山見所長，斷橋水冷月如霜。
自將一點春風恨，散作黄昏萬斛香。
師兄菴住香山寄·其一
作者：吳惟信
朝代：宋

主持蘭若太湖傍，愈覺清高不比常。
窗下圍棋松日薄，徑中行藥竹風凉。
詩成封去鄰僧和，茶嫩惟同野客嘗。
見說近時勤行業，朝朝親炷佛前香。
師兄菴住香山寄·其二
作者：吳惟信
朝代：宋

身陷清貧樂有餘，風流人物稱山居。
虛堂掃地猶持課，隠几看雲罷讀書。
破碎衣裳多自補，髼鬆頭髮少曾梳。
有時行向湖邊去，閑對漁翁話古初。
幽居遣懷
作者：吳惟信
朝代：宋

百年身已任浮沉，但得幽居不厭深。
鶴立庭階花寂寂，鶑聲池館柳陰陰。
看書消豁三竿日，琢句驅馳一寸心。
莫爲無才人所棄，携壺野逸自相尋。
廢寺
作者：吳惟信
朝代：宋

山煙寒似暝，鴟殿與雲齊。
栗鼠下階走，竹雞當戶啼。
碑荒文字古，僧老語言低。
欲住嗟無計，斜陽映杖藜。
懷上竺宛上人
作者：吳惟信
朝代：宋

鷲峯可是不清幽，却望雲峯憶舊游。
松徑露寒芳草暗，竹橋煙暝落梅愁。
高齋閑課詩吟諷，小店賒沽酒獻酬。
今日淒涼何許見，滿庭紅葉自傷秋。
懷二兄
作者：吳惟信
朝代：宋

十年兄弟恨離群，書雁南來得所聞。
惠遠栽蓮歸結社，班超投筆去從軍。
傷心異路悲春草，淚眼同時濕暮雲。
惟有母亡無返日，自添抔土上孤墳。
懷僧兄古庵
作者：吳惟信
朝代：宋

竟日看荆樹，深情慘弗舒。
已經三載別，祇得一封書。
故國長同夢，窮途久異居。
遥思禪定處，松月滿庭除。
拜和靖墓
作者：吳惟信
朝代：宋

墳草年年一度青，梅花無主自飄零。
定知魂在梅花上，唯有春風喚得醒。
掀蓬梅
作者：吳惟信
朝代：宋

斷橋日老水瀰茫，誰託丹扉夜望長。
零雪正埋和靖骨，淡煙微見壽陽妝。
一時韻巧傳清思，幾度凝愁憶暗香。
舉世可無題品手，擅場到底屬何郎。
新竹
作者：吳惟信
朝代：宋

綠玉初抽粉尚深，清風便伴此君吟。
雖然未見凌霜操，已是先虛應物心。
明山樓即事
作者：吳惟信
朝代：宋

城高樓又闊，不與別樓同。
對此山千疊，陶然聖一中。
秋聲爭起樹，野色半沉空。
後有登臨約，留題愧未工。
春夢謠
作者：吳惟信
朝代：宋

銷金帳掩水沉煙，髻滑金釵落枕邊。
魂夢不知春已去，誤隨蝴蝶過秋千。
春日書僧舍壁·其一
作者：吳惟信
朝代：宋

一宿山中萬慮忘，石泉聲細鳥聲長。
落花滿地遊人去，寂寞棋窗又夕陽。
春日書僧舍壁·其二
作者：吳惟信
朝代：宋

松風聲裏草堂幽，欲問歸津又小留。
人自看詩春自老，毋煩海燕說閑愁。
春日書壁
作者：吳惟信
朝代：宋

開盡桃花落盡梅，衡門寂寂掩蒼苔。
多情惟有雙飛燕，不道人貧便不來。
春日湖上·其一
作者：吳惟信
朝代：宋

傍水秋千柳影遮，銜泥雙燕入誰家。
空山雨過晚風急，吹落牆陰紅杏花。
春日湖上·其二
作者：吳惟信
朝代：宋

柳絮漫空雪樣輕，梨花風起近清明。
山南山北遊人閙，屋後屋前春鳥鳴。
春詠
作者：吳惟信
朝代：宋

草堂燕子未歸時，香鼎灰飛入硯池。
看徹唐人詩一卷，夕陽猶在杏花枝。
春閨怨
作者：吳惟信
朝代：宋

細柳輕煙鎖畫樓，樓中人去水長流。
琵琶聲斷梅花落，別是春風一種愁。
晚過西湖
作者：吳惟信
朝代：宋

鷺鷥立處無秋暑，舴艋行時正晚凉。
詩興似山來衮衮，歸心如水去洋洋。
經風楊柳高偏折，隔浦芙蓉遠更香。
俯仰之間易陳迹，不知醉了幾千場。
曉吟
作者：吳惟信
朝代：宋

翠帳香消捲碧紗，風捎殘雨濕欄牙。
蜻蜓亦被凉勾引，清曉低飛入水花。
書山家
作者：吳惟信
朝代：宋

山家元住石橋西，籬落周遭盡藥畦。
剝啄柴門人未應，鷓鴣飛上野棠梨。
書酒樓壁
作者：吳惟信
朝代：宋

春光知我上高樓，樓外飛花逐水流。
蜀魄一聲雲盡碧，淡煙芳草夕陽收。
曾懶翁復寄俞進可·其一
作者：吳惟信
朝代：宋

銀臺花落夜將闌，天亦那知客思單。
鶴帳不知雲外夢，燕堂空鎖雨中寒。
千年風雅教誰主，一卷離騷合自看。
又恐孤山梅漸老，明朝問路過長安。
曾懶翁復寄俞進可·其二
作者：吳惟信
朝代：宋

望望春來一解顔，春多風雨怯衣單。
柳煙漠漠山堂曉，梅雪紛紛水國寒。
貧裏詩囊當自佩，醉中匣劍共君看。
交游肯作雲翻覆，鑿齒東來喜道安。
村居
作者：吳惟信
朝代：宋

喜得身閑散，村居儘不妨。
花開和蝶看，酒熟带醅嘗。
草徑偏臨水，柴門正向陽。
故交應笑我，近日學耕桑。
杜鵑
作者：吳惟信
朝代：宋

錦江宮苑已成塵，啼血千年恨益深。
月滿空山花滿地，一聲愁殺未歸人。
柳
作者：吳惟信
朝代：宋

灞橋煙水碧沉沉，萬縷低垂結翠陰。
學舞腰肢風外細，凝愁顔色雨中深。
絮漫天地凄凉淚，萍滿池塘造化心。
記得贈行曾折處，短長亭畔聽鶑吟。
梅花·其一
作者：吳惟信
朝代：宋

長是開初恨歲闌，南枝不管北枝寒。
鉏雲猶記當時種，步月寧辭永夜看。
香借好風聞却易，影粘殘雪畫應難。
逋仙骨冷吟聲絕，惆悵無人共倚欄。
梅花·其二
作者：吳惟信
朝代：宋

客枕誰驚蝶夢闌，角聲吹動五更寒。
斷橋流水無人處，淡月疎星只自看。
勾引閑情何日了，形容幽韻入詩難。
冷香深恐輕狼藉，叮囑林神護石欄。
次僧兄山居韻·其一
作者：吳惟信
朝代：宋

僧兄肥遯地，正在太湖頭。
新句老而健，一錢貧不留。
寡交山自看，多病藥相投。
終日書堂坐，風筠冷似秋。
次僧兄山居韻·其二
作者：吳惟信
朝代：宋

素抱居山志，今番始有涯。
琴牀臨砌竹，棋局近庭花。
詩興常便酒，蔬腸漸畏茶。
清閑兄自樂，世事絕無些。
次妙上人山居韻
作者：吳惟信
朝代：宋

茅宇無人過，荆扉盡日關。
酒中生快樂，詩裏着清閑。
朋友數竿竹，畫圖千疊山。
何如終隠此，塵境莫思還。
次王漢和見寄韻
作者：吳惟信
朝代：宋

扇恩已盡漢宮秋，空憶金鞍遠玉樓。
九辯不歌黄菊老，斷烟零雨爲誰愁。
湖上
作者：吳惟信
朝代：宋

湖上風煙古，今朝又一行。
天寒吟詩苦，歲晚客心驚。
饑雀窺梅瘦，翔鷗傍柳明。
惜無人在眼，細細說平生。
湖上雨吟
作者：吳惟信
朝代：宋

濕了荷花雨便休，晚風歸柳澹於秋。
一生不作機心事，合轉船頭向白鷗。
烏龍道中
作者：吳惟信
朝代：宋

蕭瑟江梅墮晚風，桃花紅盡杏花紅。
家山不見空回首，一片春愁細雨中。
瓶中落梅
作者：吳惟信
朝代：宋

□英雪粲去難招，遺粉餘香亦暗消。
休說惜春人未老，小窗明月夢無憀。
登下竺塔
作者：吳惟信
朝代：宋

浮圖靈鷲上，迢遞入晴氛。
絕頂我忽到，下方鐘屢聞。
林深餘臘雪，谷暖漲春雲。
更待溪梅發，相期一訪君。
秋夕
作者：吳惟信
朝代：宋

西風吹露下秋空，烏鵲無聲占碧桐。
天氣微凉人好睡，闌干閑在月明中。
秋夕
作者：吳惟信
朝代：宋

雨聲雲氣暮蕭蕭，羅扇恩疎井樹凋。
心事暗隨歸夢去，壁燈留與可憐宵。
秋日道中
作者：吳惟信
朝代：宋

水邊籬落總斜曛，策策西風捲白雲。
萬里秋光人不管，蓼花桐葉自平分。
移居即事
作者：吳惟信
朝代：宋

山移無復昔人賢，隨分長安辦一椽。
掃室敢言天下志，閉門儘可雪中眠。
携瓶與客同沽酒，接綆過鄰自汲泉。
到此始知閑是福，居山未必似居廛。
空齋
作者：吳惟信
朝代：宋

空齋日日清吟過，溪上梅開也不知。
坐久正愁爐火冷，北風吹折蠹杉枝。
立春日即事
作者：吳惟信
朝代：宋

檢殘玉曆又春來，造化無私命轉乖。
照水莫嫌窮面目，看山長有好情懷。
生期惠遠眠雲過，死問林逋借地埋。
詩到夜寒吟更苦，一枝梅雪映書齋。
竹·其一
作者：吳惟信
朝代：宋

所愛幽窗下，烟叢與露枝。
纔聞風起處，便是雨來時。
節直將誰比，心空只自知。
青青長在眼，休說化龍遲。
竹·其三
作者：吳惟信
朝代：宋

天下清高物，無過是此君。
托根纔有地，長節便摩雲。
翠色晴時見，愁聲雨夜聞。
粉痕如早脫，龍化復何云。
竹·其二
作者：吳惟信
朝代：宋

耐久相看是此君，眼前纔有便無塵。
儘多轉好延留客，雖少猶能爽快人。
清影疎疎垂地面，高標直直上雲津。
忍饑食肉俱休學，一擊從今認所真。
筆·其一
作者：吳惟信
朝代：宋

早露鋒鋩獲見尋，最於文苑用功深。
棄捐應只分毫事，誰肯留連一寸心。
筆·其二
作者：吳惟信
朝代：宋

鋒芒雖早露，用舍見升沉。
白禿千莖髮，丹留一寸心。
策勳芸閣久，潔己石潭深。
却笑江淹輩，區區夢裏尋。
自序
作者：吳惟信
朝代：宋

一劍辭家竟陸沉，夢思空向故廬深。
槎迷河漢千年恨，樹隔關山萬里心。
衣垢正憐貧未去，鏡明忽有老相尋。
春歸不與人爲約，青草催詩亦懶吟。
良月對菊
作者：吳惟信
朝代：宋

唐人十日詠，早有怨人心。
况在嚴霜後，猶開滿地金。
遠香秋夢斷，艷色雨吟深。
未信淵明死，寥寥無賞音。
荷花
作者：吳惟信
朝代：宋

吳姬一曲採蓮歌，回首秋風卷碧波。
翠蓋不能擎雨露，鴛鴦應怨夜寒多。
菖蒲
作者：吳惟信
朝代：宋

一掬寒泉塊石頭，兩三莖葉弄輕柔。
夢回一霎龍湫雨，五月軒窗也带秋。
蘇堤·其一
作者：吳惟信
朝代：宋

自向桃源失意回，人間無地避風埃。
六橋雨雪孤山路，不爲梅花也不來。
蘇堤·其二
作者：吳惟信
朝代：宋

貧况今年極向年，過湖尚欠買船錢。
步行自行蘇堤去，恐有沙鷗在柳邊。
蘇堤清明即事
作者：吳惟信
朝代：宋

梨花風起正清明，遊子尋春半出城。
日暮笙歌收拾去，萬株楊柳屬流鶑。
蘭花
作者：吳惟信
朝代：宋

寒谷初消雪半林，紫花摇弄晝陰陰。
是誰曾見吹香處，千古春風楚客心。
詠貓
作者：吳惟信
朝代：宋

弄花撲蝶悔當年，喫到殘糜味却鮮。
不肯春風留業種，破氈尋夢佛燈前。
詩寄俞晉可
作者：吳惟信
朝代：宋

一片心稽古，難教事物移。
不知顔子若，亦有杜陵詩。
江海無諸老，文章授小兒。
非干寒苦事，短髮自成絲。
謀生
作者：吳惟信
朝代：宋

謀生一事到成功，消得湖邊地幾弓。
韋曲有花留杜老，洛陽無客問盧仝。
春風燕子虛簷外，夜雨蛩聲小徑中。
所立規模雖冷淡，絕勝彈鋏舊漂蓬。
謝友人訪問
作者：吳惟信
朝代：宋

道在甘淪落，情交自淺深。
雲山千里夢，燈火半生心。
是友真難得，如君豈易尋。
細論身後事，不覺日西沉。
謝平江吳守送萬壽安泊
作者：吳惟信
朝代：宋

萬間垂芘一夫窮，應念空成白首翁。
且喜有僧同夜話，不愁無路借春風。
江湖氣吐詩壇下，星斗光生劍匣中。
從此自知當變化，夢魂先別灞橋東。
賀史守鳳雛滿月
作者：吳惟信
朝代：宋

玉手歌姬托鳳雛，堂前畫額旋調朱。
春風吳會宜男草，試問他人種得無。
贈任處士
作者：吳惟信
朝代：宋

故園不戀戀西湖，賃得民居作隠居。
開口不離仁義字，閉門惟讀聖賢書。
老無子息偏憐鶴，閑有工夫儘釣魚。
酒熟自斟詩自和，功名一念已消除。
贈俞進可·其一
作者：吳惟信
朝代：宋

已得詩名久，君猶閉戶吟。
百篇皆有意，一事不關心。
故國誰相問，高流自遠尋。
江梅花落去，休更立牆陰。
贈俞進可·其二
作者：吳惟信
朝代：宋

貧爲耽詩得，詩高貧未除。
身從鄉井隠，名待御屏書。
寡合人爲傲，回觀世自疎。
寥寥諸葛志，寧久在茅廬。
贈別·其一
作者：吳惟信
朝代：宋

歌樓回首已茫然，手托蓬窗夜不眠。
月色水光摇蕩處，鴛鴦飛過別離船。
贈別·其三
作者：吳惟信
朝代：宋

臨臨欲去又添杯，一語殷勤道幾回。
他日相思如有信，粉牋莫带淚痕來。
贈別·其二
作者：吳惟信
朝代：宋

手彈珠淚向離筵，殘日依依上客船。
流水自隨人去遠，綠楊只在曲江邊。
贈別·其四
作者：吳惟信
朝代：宋

笙歌一曲强相留，酒不能消滿面愁。
相對正彈離別淚，杜鵑聲到夕陽樓。
贈別上官良史
作者：吳惟信
朝代：宋

不惜黄金一醉君，喚歌催舞語紛紛。
天涯明月空相憶，寒雁無聲入斷雲。
贈劉致高
作者：吳惟信
朝代：宋

自古騷人心自別，過從不是俗交朋。
談詩海內逃名客，學道山中出定僧。
小艇春游時載酒，高樓雨坐夜懸燈。
深知大隠工夫到，只恐明時有詔徵。
贈史泳
作者：吳惟信
朝代：宋

烽火窮邊幾度愁，亦曾將死博封侯。
謗興在彼情誰恕，事過知君痛自休。
跨馬甲衣春雪白，射雕弓箭曉星流。
救時正屬英雄者，更著工夫必到頭。
贈唐道士
作者：吳惟信
朝代：宋

自從入道戴星冠，名利何曾着眼看。
地盡種蔬因茹素，瓶長儲水爲澆丹。
風生曉檻占天久，霜滴秋壇拜斗寒。
幾度相尋尋不見，但聞金磬響雲端。
贈天台項方城
作者：吳惟信
朝代：宋

天台山下住，蕭散過平生。
魂夢江湖闊，吟哦筆硯清。
客心雲自在，人品玉分明。
又向長安道，相逢話別情。
贈妙書記
作者：吳惟信
朝代：宋

已自到家鄉，清陰坐竹房。
事親專一念，對客說諸方。
斷簡藏充棟，新詩寫過牆。
近來因院計，添得鏡中霜。
贈宛上人
作者：吳惟信
朝代：宋

寶書梵律自分科，黄卷青燈更琢磨。
花落閑庭春定久，塵生虛榻夜吟多。
琴長彈後聲偏韻，丹未燒前氣已和。
我所重君清苦處，可曾一日離煙蘿。
贈廣淳破衣·其一
作者：吳惟信
朝代：宋

禪教不能收，辭山謁貴流。
雨花閑定石，煙柳暗詩樓。
借得房逃暑，沽來酒制愁。
狂豪疑賈閬，長髮未梳頭。
贈廣淳破衣·其三
作者：吳惟信
朝代：宋

蒲團坐得心成佛，却便隨流似不曾。
對客清談皆有理，求他妙用獨無憑。
窮通數外三春定，智慧光中萬古鐙。
俗眼安知真實行，空於畫壁看高僧。
贈廣淳破衣·其二
作者：吳惟信
朝代：宋

舊抄梵律已俱焚，一片閑情老白雲。
定起石臺華雨冷，滿山松籟月中聞。
贈廣淳破衣·其四
作者：吳惟信
朝代：宋

悟徹心宗即是禪，老來風骨尚依然。
自云林下渾無事，不到人間亦有年。
秋磬聲清敲落月，曉瓶手冷汲寒泉。
我來問道空歸去，寂寞雲山薄暮天。
贈毛時可
作者：吳惟信
朝代：宋

久向長安住，多於陋巷中。
固窮全事節，傳道與童蒙。
自喜精詩律，家曾立戰功。
所言皆合理，心共古人同。
贈永嘉張德載
作者：吳惟信
朝代：宋

文星變化成人品，指點虛空不住吟。
漸向鏡中知白髮，何曾醉裏惜黄金。
孤燈夜雨長安夢，落葉秋風故國心。
莫謂飄沉消銳氣，皇天自是一知音。
贈沈復齋
作者：吳惟信
朝代：宋

拋却螢囊讀罷書，甘心奉道樂清虛。
氅逢拜斗身方服，巾待過庭手未除。
無事遍求仙術學，有邪只用鬼兵驅。
莫將雞犬雲中去，且占人間福地居。
贈洪湯夫道士
作者：吳惟信
朝代：宋

住遍長安店，何曾說到窮。
孤吟多夜雨，一醉自春風。
魂夢雲山遠，狂豪天地空。
仙家拋業久，何日返遼東。
贈老僧
作者：吳惟信
朝代：宋

風骨稜稜雪滿頭，帽塵慵拂涕慵收。
天晴放鶴方開戶，雨後看山不下樓。
樹底持經陰徑遠，竹邊洗鉢小池幽。
自慚猶有塵緣在，安得相從老一丘。
贈范仲約
作者：吳惟信
朝代：宋

本是煙蘿客，如何却混塵。
中年百事懶，上國一家貧。
屋老鋪黄葉，樓空映水蘋。
詩成多自和，賞識恐無人。
贈越僧意書記
作者：吳惟信
朝代：宋

一衲冰霜二十年，不知妙用自誰傳。
心能轉物方爲佛，詩到名家亦是仙。
喜客稍寬沽酒禁，愛閑多結住山緣。
今冬約我西湖上，同看梅花坐釣船。
贈隠士
作者：吳惟信
朝代：宋

晦迹雪岩日久長，唐人冠帽道衣裳。
草堂夜月琴聲細，花塢春風杖策香。
飲酒旋尋瓢作盞，架書高沓石爲牀。
客來總是詩朋友，一笑人間萬事忘。
贈隠者
作者：吳惟信
朝代：宋

湖上居家住最幽，簷牙倒影落滄洲。
詩成梅塢三更月，酒醒蓮塘半夜秋。
移石爲添燒藥竈，賣□因起讀書樓。
經年不入煙城去，長倚欄干看白鷗。
贈韓時齋
作者：吳惟信
朝代：宋

道向時中悟，高齋直寄名。
句清人不到，心死自無營。
簾捲秋花影，牆翻雨籜聲。
慈湖碑字古，歷歷見平生。
辭史侍郎
作者：吳惟信
朝代：宋

事到依人易策勳，合歸收拾北山雲。
春風入手非閑用，種得梅花却寄君。
送人之姑蘇
作者：吳惟信
朝代：宋

鶴唳空山曉，凝情畏別離。
且知君返日，正是我行時。
花月吳城夢，松風竺寺時。
暮雲空自隔，初不隔相思。
送伯氏秋潭謀居
作者：吳惟信
朝代：宋

朝吳暮楚幾時休，未必江湖有白鷗。
萬事莫如歸去好，一椽當爲老來謀。
春天吟思行花徑，夜月琴聲坐竹樓。
但得餘齡無俯仰，曾公食粥亦風流。
送北澗常州住院
作者：吳惟信
朝代：宋

一生玉雪照人間，古意因君喚得還。
丹鳳未應棲惡木，白雲又見出空山。
吟分柳色春風暖，船載梅花月夜閑。
從此共誰歌大雅，羈孤寒影欲追攀。
送友上邊
作者：吳惟信
朝代：宋

壯年游遠塞，失意去從軍。
劍在猶凝血，家空未策勳。
鄉心懸夜月，殺氣暗秋雲。
近日方知命，兵書欲盡焚。
送樓致和歸四明
作者：吳惟信
朝代：宋

長安塵土處，數日又隨君。
頗訝歸何速，猶勝信不聞。
寒霜殺岸柳，曉艇入江雲。
無語各回首，離愁落葉分。
送王夢升入道
作者：吳惟信
朝代：宋

不肯輕迷固有天，星冠霞氅竟翩然。
人能變體方超俗，丹到成功即是仙。
伏洞黑龍聽夜呪，傍花白鹿伴春眠。
哦詩更欲全清致，當以彌明作正傳。
送祝五戒赴陸宰館
作者：吳惟信
朝代：宋

屈指交游十載餘，見君歸墨又歸儒。
盧能解道元無物，顔子誰知也不愚。
既向風幡明表裏，何須雪几費工夫。
他年名上登科記，一半清芬在祖圖。
送薛沂叔過西湖
作者：吳惟信
朝代：宋

數畝松筠種不成，荒壇祭別酒頻傾。
老天辜負歸鄉志，冷地尋思到世情。
日落關河孤鶴遠，夜凉燈火小蟲鳴。
應須趁取黄金在，買宅西湖住一程。
送陸居士歸天台
作者：吳惟信
朝代：宋

道貌塵中見，何時下翠蘿。
閑情秋水淡，歸夢白雲多。
纓過龍湫濯，詩當雁蕩歌。
清豪不易得，一別又如何。
送馮中可訥上邊
作者：吳惟信
朝代：宋

兵法通儒用，觀光上玉京。
一言旋造化，萬古立功名。
劍入邊雲靜，船開江月明。
深知有志者，不肯負平生。
過朴翁故居
作者：吳惟信
朝代：宋

電露榮華一夢休，琴書多是越僧收。
年年柳下遊人過，指點春風認竹樓。
郵亭書懷
作者：吳惟信
朝代：宋

晚向郵亭立，原荒草樹稀。
天隨雲氣變，雨带雪花飛。
客鬢今年白，故園何日歸。
知音空滿眼，范叔自無衣。
酬別意上人
作者：吳惟信
朝代：宋

塵中孤影鏡中絲，往事星星不忍思。
回首便成千里夢，尋盟當以幾時期。
秋江浩蕩鷗翻浪，月樹蕭疎鵲遶枝。
倘有一書相問訊，只消多寫暮雲詩。
重拜和靖墓
作者：吳惟信
朝代：宋

片玉沉山草亦珍，斷碑殘石當麒麟。
君王別爲開門戶，不欲梅花見路人。
野望
作者：吳惟信
朝代：宋

閑與蘆花立水邊，歸心客思兩茫然。
夕陽收盡天風急，一樹寒鴉落野田。
野步尋梅
作者：吳惟信
朝代：宋

夕陽一半落群峰，寒葉零霜野望空。
陰谷忽然逢造化，小梅枝上見春風。
閑居即事書僧舍壁
作者：吳惟信
朝代：宋

自說居山好，多年靜掩扉。
松陰圍坐石，苔色上禪衣。
鶴瘦迎風舞，雲閑带雨歸。
地幽人事斷，客至亦忘機。
閨怨
作者：吳惟信
朝代：宋

病起傷春獨倚門，喚人鸚鵡隔簾聞。
無情最是東風惡，瘦却梨花一片雲。
隠居·其一
作者：吳惟信
朝代：宋

床有詩書壁有琴，翠筠佳木午窗陰。
只因知得清閑貴，是事從今不動心。
隠居·其二
作者：吳惟信
朝代：宋

身居脩竹茂林間，婆餠聲中白晝閑。
此地遯潛無不可，何須更買沃洲山。
雨中對梅寄何戶曹·其一
作者：吳惟信
朝代：宋

頗愛連山雪映溪，南枝休笑北枝低。
揚州有客同吟詠，湖上何人更品題。
雲未商量春後雪，花先零落雨中泥。
清愁一點無歸着，回首東風起杖藜。
雨中對梅寄何戶曹·其二
作者：吳惟信
朝代：宋

休說登山與繞溪，林間曾見入簷低。
盡開花去渾如雪，忽有香來即是題。
九客不容同氣味，六宮回首隔雲泥。
策勳商鼎何愁晚，幽意分明在短藜。
雨中聞笛
作者：吳惟信
朝代：宋

霜竹凄清带雨噴，濕煙粘草近黄昏。
誰教吹暗千林綠，不道飛花正斷魂。
雨夜聞猿
作者：吳惟信
朝代：宋

山風吹滿石床雲，花落紅缸夜欲分。
喚起十年鄉國恨，一聲猿向雨中聞。
雨後
作者：吳惟信
朝代：宋

雨後輕雲學水流，惜春人瘦怕春休。
梨花却恐難尋夢，燕子何曾細說愁。
雪後孤山
作者：吳惟信
朝代：宋

斷碑孤塚樹蒼蒼，鶴自飛歸道士房。
春在梅花尋不見，滿山殘雪只聞香。
題僧兄山居
作者：吳惟信
朝代：宋

白髮蕭蕭萬事忘，安閑過似老漁郎。
半窗殘日敲棋響，一院秋風搗藥香。
澆菊旋分苔澗水，開松新架草堂凉。
過從皆是詩朋友，開口何曾論短長。
題冰壺隠居
作者：吳惟信
朝代：宋

平生以筆代耕耘，老矣營居志亦勤。
送子誰爲盤谷序，招賢親草北山文。
湖鷗近屋拳秋雨，野鶴分松宿暮雲。
從此只尋閑處去，紅塵一語自紛紛。
題劉同卿九里松熙游園
作者：吳惟信
朝代：宋

勝槩未教容易見，必須委曲一登躋。
到天不覺乘槎遠，出洞方知採藥迷。
柳舞鶑啼春雨過，花香人醉夕陽低。
規模儘可垂千古，却恐無詩爲品題。
題台州巾峰
作者：吳惟信
朝代：宋

寺在煙雲表，登臨思豁然。
絕憐千嶂月，曾照一詩仙。
眼闊疑遺世，身高見盡天。
孤吟功未到，待借竹房眠。
題李師德書樓
作者：吳惟信
朝代：宋

樓高山對起，天予逸人居。
萬事不到處，滿床皆是書。
風雲知遠大，日月付乘除。
眇眇新吟思，誰憐合古初。
題秋江晚照圖
作者：吳惟信
朝代：宋

水光只肯浄涵虛，分浦通村路却無。
風日向低鴻雁落，釣竿一半出菰蒲。
餞梅
作者：吳惟信
朝代：宋

半逐清流半委塵，殘花枝上又紛紛。
晚來猶自東風惡，吹得幽香滿澗雲。
鳳凰臺懷古
作者：吳惟信
朝代：宋

憑高北望舊神州，江繞秦淮萬古流。
塞草寒沙埋戰血，更無林葉共傷秋。
三清閣
作者：吳愈
朝代：宋

廬山之勝，秀出斗旁。
參于衡岳，鎮東南方。
民人所瞻，神天攸宅。
賫夢之祥，乃興自昔。
惟天聰明，矜此下民。
監求其莫，恐有不聞。
惟神司之，雲軺風馬。
乃諏乃訪，周游天下。
不疾不速，不察而明。
天何言哉，民無嚬呻。
是爲福庭，列聖祗敬。
錫羨隤祉，有感斯應。
明明我聖，惟一乃心。
不顯亦臨，敢有弗欽。
寶畫金扁，徽稱明詔。
日月之揭，山川有耀。
邃殿在後，新閣在前。
如君當御，而臣仰焉。
時節冠珮，會朝帝所。
達民之情，佑我聖主。
民戴我聖，與天無極。
天佑我宋，子孫千億。
民拜稽首，願垂表經。
從臣刻辭，永錫休聲。
如歸亭
作者：吳感
朝代：宋

五柳門南派水東，水邊亭上興無窮。
半窗山色來雲外，一枕荷香带雨中。
繡被夜歌青翰檝，綠波春颺紫莖風。
塵曹未竊江湖號，攜手闌干早晚同。
凉軒
作者：吳戭
朝代：宋

便齋素迫隘，爲敞一軒清。
畏暑不能到，好風常自生。
簷牙透山色，砌脚逗泉聲。
事集民安堵，琴棋此適情。
題招提院靜照堂
作者：吳振
朝代：宋

古剎深沉一水邊，清虛疑是翠微間。
門前滾滾紅塵閙，堂上翛翛白日閒。
燕坐不知增夏臘，冥心安在更雲山。
靜中別有真消息，於此誰何合往還。
句·其一
作者：吳敏
朝代：宋

人事少陵詩外見，人煙子厚記中行。
句·其三
作者：吳敏
朝代：宋

萬里西來客，溪山先有名。
句·其二
作者：吳敏
朝代：宋

回首風光橫萬里，他年應記柳侯城。
句·其四
作者：吳敏
朝代：宋

醉中擲筆金鑾殿，睡起鳴笳鐵甕城。
射鶚山
作者：吳敏
朝代：宋

東山空闊原野平，吳王養雞築高城。
秋天饑鶚未飽食，側翅下攫殊無情。
守城壯士心孔惡，旦夕窺茲捕雞鶚。
雕弓一展羽箭發，鶚也時從半空落。
山人學射藝漸精，遂使山無鶚鳥鳴。
卻思勾踐侵吳日，何不令之射越兵。
巖嶺憩亭
作者：吳敏
朝代：宋

蟬聲滿秋樹，雲影護晴雷。
獨坐西風久，半空飛雨來。
贈吳正仲
作者：吳敏
朝代：宋

先生古人風，文字祖西漢。
不令萬錢食，亦合五花判。
題古寺
作者：吳敏
朝代：宋

古木霜根重，殘僧雪頂深。
棟梁元剝落，香火半消沉。
題山光寺壁上墨竹
作者：吳敏
朝代：宋

綠髪青衫舊竹君，墨卿揮拂更清新。
斷枝活葉風蕭瑟，想見凌雲百尺身。
嵩山下至德祠
作者：吳文忠
朝代：宋

脫蹝岐陽迹已幽，默全忠孝復何求。
文身幸獲辭姬祚，端委猶能化列侯。
無語存商先叩馬，有心迓命待歸牛。
象賢再見延陵季，十字碑題至德侔。
蝶戀花
作者：吳文若
朝代：宋

玉宇生涼秋恰半。月到今霄，分外清光滿。兔魄呈祥冰�昀謾�廣寒仙子生華旦。聰慧風流天與擅，淑質冰婆，本是飛瓊伴。□領綵衣椿祝勸。蟠桃待熟瑤池宴。
元石
作者：吳文震
朝代：宋

卷石之中有道存，巖巖氣象峻于天。
巍乎近取舜爲法，卓爾如羣孔在前。
跨六鼇頭觀戴極，出羣龍首要承乾。
聖門所重非科第，向上工夫合勉旃。
題半月巖
作者：吳文震
朝代：宋

□靈通一竅，如月未全盈。
外□山河界，中涵蚌蛤精。
銀潢斜□斷，玉斧半修成。
莫訝平分破，難虧半體明。
題浯溪
作者：吳文震
朝代：宋

景定初元汛虜氛，掀天功業掩前聞。
扶唐社稷郭中令，造漢乾坤賈冠軍。
好激浯溪湔舊案，重磨崖石紀元勳。
僕今已辦湘山刻，未遜聱翁星斗文。
九吟詩·九鎖
作者：吳昌裔
朝代：宋

上界神仙住九華，故留靈鎖護烟霞。
雲根欲斷溪回處，流出常山幾片花。
九吟詩·來賢
作者：吳昌裔
朝代：宋

杖挂松花酒一瓢，手挼柏子雜香燒。
山空露冷吟招隠，掉首諸賢不受招。
九吟詩·天柱
作者：吳昌裔
朝代：宋

柱天屹嶪斷鼇根，卧草蒙茸伏虎痕。
想見山中明月夜，有人長嘯抱崑崙。
九吟詩·棲真
作者：吳昌裔
朝代：宋

鑿破千年渾沌心，石楠當戶洞愔愔。
詩臞猶怯春寒在，捫石梯雲不敢深。
九吟詩·翠蛟
作者：吳昌裔
朝代：宋

蒼松翠石束寒流，飛下長身白玉虬。
吐出英雲千尺雨，須臾雷霽水痕收。
九吟詩·飛玉
作者：吳昌裔
朝代：宋

誰擘巖扉石竇開，中流玉水潄蒼苔。
有時卷雪從天下，端是源頭蓄得來。
清音泉
作者：吳昌裔
朝代：宋

山出涓寒一道泉，暗聲落澗玉錚然。
轆轤引上泥丸頂，便是人間赤脚仙。
石室
作者：吳昌裔
朝代：宋

竹几蒲團石室中，細書抱朴校參同。
寄聲碧眼朱高士，何必携琴下閬風。
偶成
作者：吳明老
朝代：宋

西風颯颯動長林，斗酒沽來伴月斟。
慷慨未應憂短褐，悲歌元不爲秋砧。
誰云塞馬年年健，自是君門浩浩深。
世祖丰神似高帝，楚囚珍重莫霑襟。
望江南·憶江南
作者：吳昭淑
朝代：宋

今夜永，說劍引杯長。坐擁地爐生石炭，燈前細雨好燒香。呵手理絲簧。君且住，爛醉又何妨。別後相思天萬里，江南江北永相忘。真個斷人腸。
大寧寺過舅書舍
作者：吳時顯
朝代：宋

長怕山林勒駕回，幽尋空像櫟山隈。
乘閑特羨春風約，行樂寧論暮景催。
情分一家欣滿座，窮愁千斛厭成堆。
白頭甥舅今稀有，願把清樽日醉陪。
法相寺可賦亭
作者：吳時顯
朝代：宋

塵埃誰復識瞿曇，高座風生玉麈談。
露浥芙蓉心與凈，香浮薝蔔鼻先參。
杜陵託興歌茅屋，山谷留情賦草菴。
試叩禪關聞密語，前三三與後三三。
奚大卿許賦生香亭詩以促之
作者：吳晦之
朝代：宋

暗香浮動月初斜，彷彿西湖處士家。
誰道廣平心似鐵，不將佳句賦梅花。
寄石魯瞻
作者：吳晦之
朝代：宋

憶昔從遊杖履中，有山亭上醉春風。
主人已作騎鯨客，誰識當年兩病翁。
山亭偶成
作者：吳晦之
朝代：宋

二十四考成何事，三百六十長是閑。
古今窮達置勿論，坐看烟雲生西山。
山庵睡起
作者：吳晦之
朝代：宋

策蹇尋幽過草堂，困來欹枕卧禪床。
鳥啼花落東風裏，睡起不知春晝長。
後圃尋春
作者：吳晦之
朝代：宋

雨餘未訪後園春，百紫千紅錦幛新。
記得錢塘買花看，于今風景屬閑人。
憶江湖舊遊
作者：吳晦之
朝代：宋

水滿汀洲白鷺雙，蘆花飛雪撲船窗。
歸來常有江湖興，遥想鍾聲隔岸撞。
春日即事
作者：吳晦之
朝代：宋

山居無事到襟懷，日午柴門尚未開。
啼鳥一聲春晝寂，隔牆風送落花來。
溪頭喚渡
作者：吳晦之
朝代：宋

輕烟漠漠曉晴天，立馬汀沙喚渡船。
白鳥忘機思慮息，避人飛過急灘前。
蓬窗
作者：吳晦之
朝代：宋

小室瀟然一釣蓬，主人閑散似漁翁。
有時風雨驚殘夢，如在松江烟浪中。
贈江西詩客
作者：吳晦之
朝代：宋

五言詩作七寶塔，四壁惟餘八尺床。
一月二十九日醉，百年三萬六千場。
送友人西上
作者：吳晦之
朝代：宋

曉行山路梅花白，晚宿溪橋柳色青。
此去西湖春漸暖，畫船沽酒水邊亭。
雪後尋梅
作者：吳晦之
朝代：宋

畧彴溪橋小徑斜，竹籬茅舍兩三家。
紅梅似與詩人約，臘雪初消始看花。
句
作者：吳景
朝代：宋

楚山連白帝，蜀道控烏蠻。
宿金鋪觀
作者：吳景偲
朝代：宋

褰裳夜入金鋪宿，清氣一宵吟不足。
月在碧潭風在松，何必洞天三十六。
冬
作者：吳曾
朝代：宋

看了青燈夢不成，東風輥雪落寒聲。
半生客裏無窮恨，告訴梅花說到明。
南湖詩上晁侍郎
作者：吳曾
朝代：宋

已將政事繼龔黄，更與風光作主張。
見說南湖桃與李，郡人今復比甘棠。
羅山
作者：吳曾
朝代：宋

兒時聞羅山，窟穴居神仙。
念念每欲往，終爲俗累牽。
茲晨復何夕，風日媚晴暄。
偶與二三子，徑來踐前言。
崎嶇涉岡澗，峭蒨淩雲烟。
崖斷或如瀉，坡平俄若川。
有泉何自來，但覺聲涓涓。
縈紆若蛇走，往注山腹田。
徘徊一濯足，入袖風翩翩。
俄登最高嶺，中觀屋數椽。
嶙峋老石像，摩挲不記年。
桃花破叢菅，一笑爲嫣然。
石屏與翠壁，擁從相後先。
物色恣觀覽，萬界滿眼前。
適問同遊人，茲爲第幾天。
不然何秀拔，不與衆峰連。
長安在何許，無乃落日邊。
十年苦搶攘，戰血腥戈鋋。
誰知塵外客，一壑能自專。
徜徉得此樂，疑已飄飄然。
茲遊恐難再，遲留不能前。
如何林間月，弄影明娟娟。
催歸猶恨早，正恐陵谷遷。
到家追悔甚，誓將世務捐。
却尋向來路，迹斷難攀援。
春雨正濛密，澗水鳴潺湲。
徘徊不可上，愧爾無仙緣。
訪別嚴儀卿寄郭招甫
作者：吳會
朝代：宋

言將遠行邁，來宿故人家。
愛爾時相顧，回舟日欲斜。
論心付杯酒，別路正梅花。
不待江湖去，今朝鬢已華。
題錢塘
作者：吳會
朝代：宋

荆江南下越，渺渺幾長亭。
一水三千里，孤帆十二程。
潮來江渚白，山在海門青。
昔日錢吳地，如今作帝京。
九鯉湖
作者：吳有定
朝代：宋

昔聞九仙靈，今登九仙地。
裊裊一爐香，寥寥千載事。
濯纓石
作者：吳朝奉
朝代：宋

乘興滄浪水際行，江澄如練接天平。
玉樽暮舉頻添酒，石砥浮簰就濯纓。
夜月浸潭冰鑑冷，密星沉水浦珠明。
南山環峙相輝映，直聳蓬萊侍玉清。
磨崖頌
作者：吳杭
朝代：宋

周雅久不復，楚騷方獨鳴。
溪蛙弄氣態，污我瀟湘清。
二公好奇古，大筆時縱橫。
磨崖勒唐頌，字字飛瓊英。
雲烟借體勢，水石生光精。
浯溪在僻地，自是聞正聲。
名傳播夷夏，孰貴燕然銘。
絃歌入商魯，永與神仙聽。
江流不可竭，此文如日星。
南鄉子
作者：吳某
朝代：宋

樓臺裡、東風淡蕩。
天柱峰
作者：吳某
朝代：宋

孤峰斗絕矗雲浮，俯視群山若蟻丘。
倚住東南天一角，笑它芑國謾多憂。
翠蛟亭
作者：吳某
朝代：宋

蒼崖决水下雷霆，掉尾蜿蜒不暫停。
榜作翠蛟猶未稱，不如喚作舞蛟亭。
雲根石
作者：吳某
朝代：宋

白雲觸石起油然，倏忽從龍遍九天。
多謝豐隆留一葉，至今遺跡在巖前。
三友圖
作者：吳柔勝
朝代：宋

髯龍嘶風山石裂，玉人影斷橫斜月。
一聲翠羽琅玕東，羅浮夢斷微茫中。
唐人挾彈圖
作者：吳柔勝
朝代：宋

嚙膝嘶風徑奔駻，花前挾彈回頭看。
一鳥不鳴春晝閑，野水清清綠陰暗。
柴門春晝
作者：吳柔勝
朝代：宋

深巷寂無人，鳥聲花塢春。
蓽門長日掩，天地一閑身。
牧亭秋色
作者：吳柔勝
朝代：宋

丹楓酣霜壓林丘，黄葉老盡巖西頭。
不應蔓草烟漠漠，併作粉繪蒼山秋。
送林明府
作者：吳柔勝
朝代：宋

擬續宣城志，難忘令尹賢。
庭空無獄訟，齋靜有詩篇。
心比秋雲遠，政如霜月懸。
活人最多處，饑歲作豐年。
五峰巖·其一
作者：吳栻
朝代：宋

雲烟杳靄環諸峰，石徑詰曲穿疏松。
更無飛埃趁短屐，祇有鳴溜迎修筇。
五峰巖·其二
作者：吳栻
朝代：宋

玲瓏數竇明相通，造化恍惚真難窮。
陽回三冬照暖日，陰納九夏吹寒風。
佛巖塔
作者：吳栻
朝代：宋

灑落巖題宴寂高，旋添香火掛青袍。
霜頭不懼九侯劍，雪臂應□二祖刀。
月照瓦棺服虎兕，風吹石室嘯狷猿。
簷前舊雨天花處，循想眉間兩白毫。
句
作者：吳栻
朝代：宋

晴開千障霧，翠落萬家樓。
和周燾合江亭·其一
作者：吳栻
朝代：宋

使者風流照錦城，東郊攬轡更澄清。
春江合處烟凝曉，秀嶺橫邊日弄晴。
石鼎煮茶濃有味，金鐘注酒釃無聲。
何時却信橋南步，細讀詩人古柏行。
和周燾合江亭·其二
作者：吳栻
朝代：宋

聞公載酒合江亭，要使邦人識使星。
宿雨乍晴聊信馬，曉風初熟更揚舲。
賦成不是緣鸚鵡，詩就當和爲脊令。
只欠湘靈來鼓瑟，漁歌聲斷數峰青。
和田望再賦暑雪軒
作者：吳栻
朝代：宋

石照臺高暑不侵，雪橫天際蜀西岑。
但知賦客如梁苑，那得參徒似少林。
月上便成銀色界，風生兼作海潮音。
可憐火宅人空老，誰解跏趺一解襟。
嚴陵懷古
作者：吳栻
朝代：宋

龍衮新天子，羊裘古野人。
清名在林藪，高行動星辰。
風月空齊國，烟霞自富春。
滄浪秋更碧，不敢濯纓塵。
寄智翁宣州知府鄉兄
作者：吳栻
朝代：宋

使君真是十年兄，投老相看眼更明。
入省早推何水部，作州今見謝宣城。
應憐遠岫雲俱曉，定夢澄江月共晴。
安得陪公觴詠後，春風桃李滿交情。
暑雪軒
作者：吳栻
朝代：宋

呪土臺頭寺，披襟笑語閒。
千年雲抱石，六月雪彌山。
酒熟篘嘗外，茶新輾試間。
要須時點筆，來此賦躋攀。
登姜相臺·其一
作者：吳栻
朝代：宋

滿林紅葉墜紛紛，耆老猶言別駕墳。
舊府光華關右月，故鄉蕭索海南雲。
酒杯湖上同方伯，茶竈巖邊共隠君。
二百餘年真一夢，遶牆荒隴半耕耘。
登姜相臺·其二
作者：吳栻
朝代：宋

苑門北出禍匆匆，叩馬何人獨記公。
葬厚欲裁寧詐直，謀南能利倍其忠。
剛各臘後喬林雪，廢迹秋來敗葉風。
華表千年相對鶴，長看碑鎖舊亭中。
登重光寺
作者：吳栻
朝代：宋

上窮蒼石躡丹梯，祖意誰參隻履西。
曉閣濃陰雲散嶺，亥堂清影月雙溪。
池開今日青銅鑑，碑立何年碧玉圭。
靜覺官名微可笑，南華經裏一醢雞。
蘇老亭
作者：吳栻
朝代：宋

蘇老行諸郡，多爲洒落遊。
靜心山共止，動意水俱流。
赴社呼陶令，翻經約謝侯。
高風誰復記，明月上西樓。
越峰院
作者：吳栻
朝代：宋

野僧迎客笑開關，更拂殘碑蘚字班。
徐姓仙歸空碧洞，越封王去漫青山。
影來秋月林千缺，聲落春風水一灣。
焙茗滿甌須强啜，過橋車馬便人間。
遊南山
作者：吳栻
朝代：宋

但看都梁山拱北，莫尋浮磬水朝東。
此間半築瞿曇室，底處曾營煬帝宮。
七眼泉邊百無念，一襟披盡晚來風。
釣臺
作者：吳栻
朝代：宋

一水自東流，蕭蕭霜木秋。
笑談輕萬乘，身世老扁舟。
薄俗迷方餌，高人悟直鈎。
至今馴不散，沙上晚來鷗。
靈巖·其一
作者：吳栻
朝代：宋

三齊何處古叢林，石作門闌岱嶽陰。
雲暗鷄鳴川谷淺，月明龜吐水泉深。
未須讚歎袈裟鐵，且可歸依世界金。
彈指上方還一夢，夢中聊續去年吟。
靈巖·其三
作者：吳栻
朝代：宋

飛錫道人知幾年，青蛇白兔亦茫然。
焚香且上五花殿，煮茗更臨雙鶴泉。
今日別栽庭下柏，當時曾種社中蓮。
證明佛事真何事，聊策藤枝結勝緣。
靈巖·其二
作者：吳栻
朝代：宋

濟南驚蟄隠新雷，底事陽關疊疊催。
不稱濼源湧觱沸，只堪崧阜上崔巍。
他年髮已千莖雪，今日心仍一寸灰。
文雅臺邊蝸有舍，甕頭歸去潑春醅。
靈巖寺·其一
作者：吳栻
朝代：宋

丹崖翠壑一重重，香火因緣古寺鐘。
若有金龍隨玉簡，武夷溪上幔亭峰。
靈巖寺·其三
作者：吳栻
朝代：宋

大士分身石罅開，輕烟微雨證明臺。
灑然一覺鄉關夢，換骨巖高好在哉。
靈巖寺·其二
作者：吳栻
朝代：宋

一麾邂逅得東秦，憶別家山六度春。
何意眼看毛竹洞，主人仍是故鄉人。
題報劬院
作者：吳栻
朝代：宋

山列三峰來不斷，水交雙港送無窮。
帆邊洲渚瀟瀟雨，牆外園林淅淅風。
題清洋院
作者：吳栻
朝代：宋

瀟灑堂中披晚襟，紅蕉花裏葉成陰。
飄來無雨水長急，飛去有雲山更深。
苔蘚細痕緣巨石，藤蘿密影挂疏林。
上人莫作人間想，此地人間不可尋。
題秦君亭·其一
作者：吳栻
朝代：宋

芸閣讎書謝建封，生涯瀟灑一枝筇。
曾爲剡隠雲橫水，更作閩遊月滿峰。
子美藩籬清可造，長卿城郭巧能攻。
拂琴無復塵埃想，落落霜風一晉松。
題秦君亭·其二
作者：吳栻
朝代：宋

秋日春風麗句亭，先生天上少微星。
滿爐松影隨香碧，一硯苔痕带雨青。
姜相笑中應斗酒，等公談外祇函經。
何人爲我携氈蠟，來洗蒼碑墨數廳。
題淵明愛菊圖
作者：吳梅卿
朝代：宋

秋菊由來美，願言愛者誰。
聞道陶彭澤，嗜彼獨孜孜。
嗟嗟兮秋菊，何入淵明思。
我今忽解得，不肯告人知。
重遊道巖
作者：吳棟
朝代：宋

玄都重到拂題塵，屈指於今十四春。
白石煙消丹竈冷，蒼崖日永畫樓新。
山中自笑黔馿技，天外誰知海鶴身。
洞口桃花莫相笑，劉郎猶是少年人。
句
作者：吳棫
朝代：宋

春風藜杖起詩豪。
天開圖畫亭·其一
作者：吳機
朝代：宋

天造地設非一端，諸公試爲倚闌干。
四時不改江山秀，萬象無窮宇宙寬。
古往今來還復舊，風清月白不勝寒。
長淮幸遇豐登歲，得與斯民奠枕安。
天開圖畫亭·其二
作者：吳機
朝代：宋

天祐長淮歲屢豐，熙熙還與舊時同。
月逢元夕清光滿，人在春風和氣中。
自有儀真無此景，一新圖畫是誰功。
與民共樂拚沉醉，蚤覺衰顔借酒紅。
得月亭
作者：吳機
朝代：宋

月照乾坤豈得私，只緣近水倍光輝。
况逢秋杪氣猶爽，一笑從容盡醉歸。
水竹亭
作者：吳機
朝代：宋

一泓清水數竿竹，消得詩人爲品題。
今我公餘無俗事，不妨領客暫提携。
漣漪亭
作者：吳機
朝代：宋

回環流水漾晴波，一葉扁舟逸興多。
寄語遊人恣觀覽，豐年相與樂中和。
烟雨奇觀樓
作者：吳機
朝代：宋

此景儀真亦有年，何人管領向樓前。
江淮自昔雖南北，烟雨從來肯變遷。
萬里孤帆遺恨在，半空佳句至今傳。
諸公欲會當時意，且對滄波泛酒船。
聞凱亭
作者：吳機
朝代：宋

調發今年迥不同，折衝果在笑談中。
若非制閫規模定，安得兼全戰守功。
轉幽亭
作者：吳機
朝代：宋

從容行樂興無涯，地轉清幽亦可佳。
須信居塵塵不染，竹風飄拂爽人懷。
題吉昌橋
作者：吳武陵
朝代：宋

一水長流出澗溪，衆山綿密與雲齊。
武陵橋上觀春色，自笑劉郎去路迷。
南鄉子
作者：吳氏
朝代：宋

乍卷珠簾新燕入。
句·其一
作者：吳氏
朝代：宋

故將羅袖裛啼痕。
句·其二
作者：吳氏
朝代：宋

紛紛事如麻。
多麗
作者：吳氏
朝代：宋

幾聲天外歸鴻。
好事近
作者：吳氏
朝代：宋

臘近漸知春，已有早梅堪折。況是誕辰佳宴，擁笙簧羅列。玉杯休惜十分斟，金爐更頻爇。連理願同千歲。看蟠桃重結。
定風波
作者：吳氏
朝代：宋

待得明年重把酒。攜手。那知無雨又無風。
漁家傲
作者：吳氏
朝代：宋

鶗鴂一聲初報曉。
句
作者：吳民載
朝代：宋

條風著野方蠶月，高樹移陰又麥秋。
蠟梅
作者：吳永濟
朝代：宋

惹得西湖處士疑，如何顔色到鵝兒。
清香全與江梅似，只欠橫斜照水枝。
朅來·其一
作者：吳汝弌
朝代：宋

嶺上朅來觀白雲，翔鸞奮鶴浮天英。
斜開錦繡春樹滿，溶溶半露遥山青。
忽然變現成蒼狗，萬里長風霍無有。
海龍塞氣不敢吹，日照虛空無老時。
朅來·其二
作者：吳汝弌
朝代：宋

嶺上朅來弄明月，千里銀光寒不缺。
蝦𢋙魍魎走死盡，直數秋毫上金闕。
心如此月月如心，嗒然獨據無絃琴。
騰騰轉空白日晝，詩带流星過南斗。
歲終呈一齋·其一
作者：吳汝弌
朝代：宋

磊砢千丈松，清陰蔭林丘。
豈無棟梁用，匠伯不見收。
匠伯恐未良，棟梁終有求。
天風叶偃蓋，五雲常爲浮。
歲終呈一齋·其二
作者：吳汝弌
朝代：宋

學道非學世，韜精養中和。
紆朱各自貴，誰肯聆商歌。
皦皦大聖心，脗然空自多。
著書後子雲，千載應不磨。
遊石仙分韻得觀字
作者：吳汝弌
朝代：宋

閑攏兩袖秋，步入沖寂觀。
古樹老雲中，仙居毀巖半。
是時零雨高，葉脫凄風亂。
怪禽走何忙，澀水流不漫。
那知張郎仙，譎幻敢懸斷。
雷書貯紅崖，愚下浪傳贊。
符碑儻長靈，鬼物豈歌喚。
尚云劍埋山，安得急推斷。
冷翁亦張徒，精氣不知散。
死坐豫樟空，鑿竅競窺看。
何不葬山原，不然棄江沜。
烏鳶與螻蟻，豈食吾一貫。
獨流天地間，萬古亙光燦。
神仙固渺茫，此事良可惋。
忍哉偷兒狂，更擣泥腹爛。
我來擬少休，亭壓不敢玩。
黄冠四三人，拙野只欲竄。
延坐無好言，令我住凉館。
飯餘且縱觀，逸興薄霄漢。
琴鳴著高彈，弈勝出奇算。
歗咏壺隠樓，撫事發長嘆。
大書同人名，聊欲記遊翫。
陰霾淰輕寒，日色倏昏晏。
倩人買村醪，煮芋疊肴桉。
清坐二更深，一睡各鼻鼾。
曉來登巖頭，棘路解羈絆。
劃開天蓋寬，遠景過飛翰。
幽藂摘新查，窺險身發汗。
居然束歸裝，重下西巖畔。
我思古之人，豈只局窮閈。
觀海登泰山，深高世間冠。
斯巖雖荒榛，樂事實昭煥。
人心本然同，今古未容判。
終當駕雲風，高蹈無畔岸。
作詩示兒童，茲遊吾豈但。
遣興·其一
作者：吳汝弌
朝代：宋

弱齡性淡泊，鄭圃吾其師。
及茲拙生事，窮窘常經時。
無方可紆急，何以宣中懷。
柴門蔽殘席，咏書倦徘徊。
呼兒促觴至，目翫天雲飛。
山鳥送新響，日遲花露滋。
頹然醉簷下，不省何如時。
雖非富貴樂，富貴乃所乖。
遣興·其三
作者：吳汝弌
朝代：宋

編蓬諧夙心，尊古豈文義。
所得靡有言，應酬聊爾耳。
室中無萊婦，童弱偶成四。
團欒寧無思，達此天亦蛻。
客來問長鬚，新醅可篘未。
行行陟高岡，一顧俯煙水。
客去不肯留，吾歸且休矣。
遣興·其二
作者：吳汝弌
朝代：宋

疎松碎明月，密竹篩清風。
親交昔與別，若謂行相從。
延企邈不及，音容隨想生。
諒彼亦耿耿，飛爽留空形。
援琴不能寐，意乃多於聲。
晤言豈無偶，眷眷詎可忘。
酬玉汝·其一
作者：吳汝弌
朝代：宋

磔攘畢春氣，長嬴換新綠。
爽風吹凉光，紉餌釣山淥。
鯈魚噀水香，菰蒲削藍玉。
老景結清和，心花委濠濮。
酬玉汝·其二
作者：吳汝弌
朝代：宋

日暮雲倒飛，苦雨濕茅屋。
奇哉五碎金，青草眠黄犢。
天行貴葆真，心骨迥凡俗。
一尺黄菊花，秋風播芳馥。
又與錢忠
作者：吳江女子
朝代：宋

輕橈直入湖心裏，渡人荷花窣窣鳴。
何處漁謠相調戲，住船側耳認郎聲。
與錢忠
作者：吳江女子
朝代：宋

昨日相逢小木橋，風牽裙带纏郎腰。
此情不語無人覺，只恐猜疑眼動搖。
和錢忠
作者：吳江老人
朝代：宋

向晚雲晴無限好，船頭又見亂堆簑。
卻無塵世利名厭，盡是市朝興廢歌。
全宅合來居水澤，此身常得弄煙波。
肥魚美酒尤豐足，自是幽人不願過。
題西隠·其一
作者：吳江趙主簿
朝代：宋

草樹低迷愛晚晴，江天表裏玉壺清。
平生心事無人會，慚愧滄波欵乃聲。
題西隠·其三
作者：吳江趙主簿
朝代：宋

偶無公事獨憑欄，領略風煙萬頃寬。
說似西廊曾懋父，倩君椽筆寫郊寒。
題西隠·其二
作者：吳江趙主簿
朝代：宋

脚力窮時地更偏，瘦藤危石兩蒼然。
山僧已識幽人意，借與禪床自在眠。
三清山
作者：吳沆
朝代：宋

選勝園林興未闌，拏舟飛出小溪灣。
光摇一碧回環水，翠挹三清遠近山。
似惜雨晴天恰好，真忘名利日長閑。
松筠不鎖神仙境，携得煙霞滿袖還。
以易授玭有契於予心喜而成詩
作者：吳沆
朝代：宋

早日功名世背馳，擬將文字療寒饑。
雖無杜甫驚人句，庶免淵明責子詩。
總角宜興俱脫穎，含哺應惠尚兒癡。
殷勤謝爾傳心印，解後靈椿見五枝。
友人趨寧化
作者：吳沆
朝代：宋

聞君早晚趨寧化，尚有新詩別故人。
試問幾程端可到，還憂半載不相親。
傷心歲律崢嶸暮，解事梅花摘索新。
去去冰霜頻莫厭，庭闈和氣即如春。
句·其一
作者：吳沆
朝代：宋

樹頭明月光欲吐，反眼仰面天恢恢。
句·其一〇
作者：吳沆
朝代：宋

寇殘井邑困流離，回首歡娛一一悲。
不厭兒童遭世亂，惟愁父老說清時。
句·其一一
作者：吳沆
朝代：宋

萬井火熬波裏雪，十州雷送雨前春。
句·其一七
作者：吳沆
朝代：宋

君少作奇字，瘦硬得柳骨。
墨凈剪水勻，勢健拗鐵屈。
……新詩更鎸磨，勁絕與字匹。
老蛟寒卧波，壯士努抉石。
翻盆勢動摇，詩與字俱力。
句·其一三
作者：吳沆
朝代：宋

山高不改自然色，水遠能流無盡聲。
句·其一九
作者：吳沆
朝代：宋

羽衛連荆棘，衣冠雜虎狼。
烟沉鳧雁斷，天闊水雲黄。
……風悲雲動色，天慘日無光。
句·其一二
作者：吳沆
朝代：宋

亂石分開急流水，羣山擁出最高峰。
句·其一五
作者：吳沆
朝代：宋

行杯波動金蓮側，剪燼燈飄寶蠟殘。
句·其一八
作者：吳沆
朝代：宋

樵歌催日晚，村樂見年豐。
……雁陣橫沖霧，酒軍酣戰風。
句·其一六
作者：吳沆
朝代：宋

西風橫吹雨脚斷，秋雲輕籠日花明。
句·其一四
作者：吳沆
朝代：宋

木落青無影，荷枯澹有香。
句·其七
作者：吳沆
朝代：宋

水痕纔破臘，雲黯似知春。
句·其三
作者：吳沆
朝代：宋

江流回轉石不移，釣絲卷盡生鬚絲。
句·其三〇
作者：吳沆
朝代：宋

吹斷碧雲春晝永，落殘紅雨曉風輕。
句·其三一
作者：吳沆
朝代：宋

挑燈倦夜羞黄裏，置筆窮年對白間。
句·其三三
作者：吳沆
朝代：宋

中朝共惜無雙士，絕塞貪看第一人。
句·其三二
作者：吳沆
朝代：宋

空虛氣象還生白，筆退工夫見殺青。
句·其三四
作者：吳沆
朝代：宋

已經平子宜無憾，未見夷吾得不憂。
句·其九
作者：吳沆
朝代：宋

江淮十載警胡塵，底事磨崖未勒勳。
聞道本朝還遣使，且令諸將各收軍。
句·其二
作者：吳沆
朝代：宋

隙風無端吹我燭，滿窗明月心更清。
句·其二〇
作者：吳沆
朝代：宋

霜皮圍四十，水擊黑三千。
……山河歸整頓，天地入陶甄。
……但存忠貫日，未問寫凌烟。
……遠吸金莖露，高攀玉井蓮。
……風度優囊笏，恩光遶賜鞭。
……李唐光夾日，炎漢赫中天。
……共承天柱折，獨斡斗杓旋。
……懷古歌鴻雁，傷今拜杜鵑。
……王氣周旋內，胡塵笑語邊。
……浮雲開斥堠，飛鳥避戈鋋。
……蜀道開天險，雄誇億萬年。
停空蟠瑞氣，蓋代出真賢。
……國多艱難盡，公歸早晚遄。
願爲元結頌，磨石待高鎸。
句·其二一
作者：吳沆
朝代：宋

厭看花笑客，忍受草欺人。
句·其二七
作者：吳沆
朝代：宋

柔桑翠竹相傾倒，細草幽花自發明。
句·其二三
作者：吳沆
朝代：宋

春令乍來風掠地，寒威潜退雪消峰。
句·其二九
作者：吳沆
朝代：宋

新月輝輝動，黄雲漸漸收。
句·其二二
作者：吳沆
朝代：宋

水流成獨往，山勢作朋來。
句·其二五
作者：吳沆
朝代：宋

葉稀林脫穎，沙現水分鑣。
句·其二八
作者：吳沆
朝代：宋

草迷花徑煩調護，波泊蓮塘欠節宣。
句·其二六
作者：吳沆
朝代：宋

起於懷素節，嘉乃伴虛心。
句·其二四
作者：吳沆
朝代：宋

爭屯未就雲頭合，結黨欲成風勢高。
句·其五
作者：吳沆
朝代：宋

耳根靜處水流村，眼界空時山在門。
句·其八
作者：吳沆
朝代：宋

聖主思文德，元臣獻武功。
一言深悟主，五利且和戎。
……天地包羞日，山河匿怨中。
……儒生別有淚，不是哭途窮。
……戰伐功何有，和親計未疏。
將軍休抵掌，隱忍待驅除。
……氛祲埋金闕，塵沙暝梓宮。
……古來嘗膽事，泣血望羣公。
句·其六
作者：吳沆
朝代：宋

燕忙將入夏，蠶暖正眠春。
句·其四
作者：吳沆
朝代：宋

爲兵不願作刀鋸，刑人未必皆不忠。
爲器不願作鐘鼎，銘勳未爲皆有功。
岳陽作
作者：吳沆
朝代：宋

歲暮懷家客，通宵不自娛。
諸兄得意否，老母有歡無。
已謝交朋遠，猶思弟妹孤。
吾身不足念，爲此一嗟吁。
折花
作者：吳沆
朝代：宋

野花開處客徘徊，胡蝶摶飛歛復開。
折得野花隨手去，不知胡蝶逐人來。
早行
作者：吳沆
朝代：宋

晨風集微和，曉色動佳氣。
溟溟四郊烟，漠漠一川水。
前村雞犬喧，遠樹鳥雀喜。
山腰客行來，林下雉驚起。
時聞牧童謠，不見騎牛至。
回頭望東隅，曉日粲光麗。
胸襟倏暄煩，敗我幽靜意。
行行載馳驅，已復到城市。
春遊吟
作者：吳沆
朝代：宋

鳥語烟光裏，人行草色中。
池邊忽分散，花下復相逢。
晚歸
作者：吳沆
朝代：宋

夕陽西欲沒，宛轉山氣昏。
獨逝頗無累，時欣暗經林。
棲鳥未穩集，歸馬無奔聲。
恍忽自得意，興來誰與言。
曉晴
作者：吳沆
朝代：宋

夜半雨忽作，朝來雲又晴。
林花洗幽艷，池水湛虛明。
草色侵衣濕，山光入座清。
茅簷正幽寂，啼鳥兩三聲。
臨高臺·其一
作者：吳沆
朝代：宋

高高軒楹日照東，扶桑柱植西崑崙。
上有明真紫霞客，廝征伯僑役羨門。
月馭叱前驅，風駟殿後奔。
靈衣披披溘晻靄，玉斧斷斷除煩冤。
虛皇下兩耳，授以金簡文。
相觀峻極不容步，擬軼清氣排重閽。
嚥日誦黄庭，滴露抄韋編。
羊歧之亡罔象得，蠻觸之角醯雞天，臨臺一笑俱超然。
臨高臺·其三
作者：吳沆
朝代：宋

高臺跨崇岡，簷宇鎖空霧。
新晴洗雙目，十里在跬步。
霏霏漁浦煙，冉冉富春樹。
風花不我私，何以理愁緒。
誰梳白玉窗，中有浮雲度。
浮雲吹不開，不見行人去。
臨高臺·其二
作者：吳沆
朝代：宋

高筑黄金貯俊才，雲關玉鎖問誰開。
若非倚賴東風力，安得憑虛直上來。
野外
作者：吳沆
朝代：宋

野外望中闊，遥山宛轉隨。
小溪芳草合，高樹古藤垂。
鳥過驚風疾，雲行度嶺遲。
回頭失歸路，還問老農知。
首夏
作者：吳沆
朝代：宋

積雨有餘潤，遊雲無定陰。
燕飛華屋靜，鶯囀碧窗深。
仙人隠跡·其一
作者：吳洞明
朝代：宋

上古有神仙，一去無消息。
峨峨碧巖前，獨遺隠仙跡。
仙人隠跡·其三
作者：吳洞明
朝代：宋

游人摩蒼崖，滿手聞異馨。
不垂身後芳，何以知仙靈。
仙人隠跡·其二
作者：吳洞明
朝代：宋

長生玄牝門，目擊而道存。
班班實可考，老澗生雲根。
和章清隠山居
作者：吳洞明
朝代：宋

物外無寒暑，從教歲月深。
虛閒渾屬我，寵辱不驚心。
貧樂知書味，詩豪借酒吟。
山居何所有，萬籟奏清音。
晚春
作者：吳洞明
朝代：宋

瘦盡紅英綠已肥，杜鵑何事苦催歸。
未甘淑景堂堂去，更挈壺觴上翠微。
留春
作者：吳洞明
朝代：宋

柴門深閉莫嫌猜，爲怕春歸不敢開。
幾樹好花風𢬵去，一池新水雨添來。
冥搜秀色增詩料，款挹晴光入酒杯。
試問東君來復去，何如休去且徘徊。
一雨
作者：吳浚
朝代：宋

一雨千紅盡，春風奈老何。
暝雲含楚思，新漲動吳波。
天地端倪出，朝廷俊傑多。
馬蹄江上路，吾意獨蹉跎。
中秋聯句
作者：吳浚
朝代：宋

棘闈受得樹凉多，耿耿孤燈奈夜何。
後夜中秋可無月，雨工先爲洗銀河。
中秋此去日無多，笑問青天雨若何。
舊日仙槎應好在，西風吹送上天河。
雨到中秋易得多，素娥爭奈漏天何。
青天四壁漫漫夜，星魁誰人見渡河。
雨聲釀得客愁多，欲賞清秋作計何。
莫唱劉郎黄鶴句，西風舉目異江河。
三台高處五雲多，如此好天良夜何。
曾記長淮看月否，玉人何處唱西河。
月下敲詩得句多，詩成句句敵陰何。
夜凉不禁詩腸渴，欲作長鯨吸九河。
風捲玄雲已不多，倚欄試問夜如何。
玉輪擬把長繩繫，生怕孤蟾沒入河。
月魄分它日影多，有盈有闕却緣何。
世人錯認娑羅樹，半是青山半是河。
孤蟾老矣閲人多，玉斧如霜不敢何。
何似長圓如此夜，放教全影看山河。
白鳳威遲舞態多，三郎此際意如何。
霓裳一曲君休聽，曾引胡塵暗兩河。
月中桂子種來多，知得天香定屬何。
袍色明年沾柳汁，好尋年少到三河。
乾坤清氣在梅多，梅屬能詩水部何。
惜不移來月中種，却教疏影入秋河。
東隅西極往來多，玉免如今奈老何。
瑶鑑一奩塵不染，祗應夜夜浴明河。
欄檻前山夜景多，一聲長嘯入亡何。
露花點點明秋葉，坐到樓西斗插河。
瓊樓玉宇更寒多，天上不知今夕何。
誰遣銀潢傾作酒，一時澆我舌懸河。
梯上秋旻路不多，剛風奈此浩然何。
瑶光冷逼蕭蕭髮，一葉蓮舟穩泛河。
桂香多處月明多，如此中秋有幾何。
堂上文奎炯如月，修廊燈火粲星河。
夕佳朝爽入詩多，待不吟詩可奈何。
過却中秋有公事，莫將風月付談河。
六言
作者：吳浚
朝代：宋

草間路六七里，溪上梅三四花。
日落鳥聲何處，山空犬吠誰家。
太乙真人畫像
作者：吳浚
朝代：宋

真人讀何書，一葉凌浩溔。
不見此舟輕，但覺天地小。
安期生
作者：吳浚
朝代：宋

安期聳身坐，揮斥遊太極。
若遇謫仙人，鯨背分半席。
客中
作者：吳浚
朝代：宋

斷雁嘯雲天試霜，客中何事不凄凉。
玉梅約住春風信，更讓黄花半月香。
寄蕭冰崖練橘里黄立軒
作者：吳浚
朝代：宋

破夢金川月，回頭玉樹風。
烟村涵暮紫，霜葉顫晴紅。
謀國諸侯在，忘年古道同。
乾坤雲一片，吾意未終窮。
山行
作者：吳浚
朝代：宋

溪水泠泠清見沙，鏡中歷歷走魚蝦。
樹紅霜後無多葉，梅入冬來第一花。
採蓮曲
作者：吳浚
朝代：宋

見蓮知菂實，尋藕□絲長。
六月天邊路，何時結得霜。
早發
作者：吳浚
朝代：宋

顥氣澄初曉，清江百丈秋。
槳摇山勢動，船带日光流。
禽噪應知曙，魚沉若避鈎。
閑身非復昔，征棹莫遲留。
春日
作者：吳浚
朝代：宋

畫堂簾箔碧籠葱，午夢模糊燕語中。
微雨嫩晴天似醉，閙紅吹上海棠風。
春詞
作者：吳浚
朝代：宋

是處簫聲破碧雲，翠梅依舊鎖閑春。
東風不負庭前柳，只負年年看柳人。
越王臺
作者：吳浚
朝代：宋

越王歌舞地，南國古繁雄。
水闊山光迥，天低海氣通。
千舠民蛋雨，一塔賈胡風。
欲問興亡事，松聲自半空。
道中即事·其一
作者：吳浚
朝代：宋

露白霜清曉氣浮，菊花滿意爲誰秋。
西風畢竟真廉吏，狼藉金錢散不收。
道中即事·其二
作者：吳浚
朝代：宋

林葉聲乾山影瘦，斬新霜氣欲無秋。
菊花猶護西風局，自在籬根夢蓐收。
重過瑞金江
作者：吳浚
朝代：宋

水瘦灘聲健，天寒霜意新。
犬牙舟過石，魚貫路行人。
到眼心應識，回頭跡易陳。
時平刀劍息，失喜問遺民。
璜源宗人玨壽慶樓
作者：吳浩
朝代：宋

吾宗培世德，盛事褒一門。
仰顔有壽母，俛目見子孫。
平生青雲器，威鳳宜孤鶱。
脫然舍榮爵，回車息深村。
服勤養堂中，身已大父尊。
戲綵時趨庭，奉輿日涉園。
所至疇接武，顧見貽厥繁。
今年結高樓，長少數憑軒。
羣星環婺女，列象如可捫。
雲傍檐楹飛，山鄰窗几蹲。
往來烏鵲喜，迴互竹木蕃。
良辰風日佳，容與同芳樽。
循陔度雅樂，清響聞天閽。
男兒貴恢豁，樓記聆緒言。
穀共里人飽，書從寒士繙。
善源深復深，河流出崑崙。
吾頌殊未艾，玄來更瑶琨。
南鄉子
作者：吳淇
朝代：宋

十日借春留。芍藥荼䕷不解愁。檢點笙歌催釀酒，西州。有謫仙人爛熳遊。白鷺自芳洲。咫尺紅雲最上頭。萬古滄江波不盡，風流。誰似監州舊姓牟。
句·其一
作者：吳淑
朝代：宋

浴殿夜凉初閣筆，渚宮秋晚得懸車。
句·其二
作者：吳淑
朝代：宋

曉羹沉玉杵，寒鮓疊金綿。
送僧歸天寧萬年禪院
作者：吳淑
朝代：宋

偶携筇杖辭青嶂，便賜蘭牙染紫衣。
城闕暫隨明月至，江湖還共白雲歸。
樓中夕照山川秀，盤裏春蔬筍蕨肥。
我爲浮名閒未得，他時蓮社願相依。
題義門胡氏華林書院
作者：吳淑
朝代：宋

高隠仙山下，依山携草堂。
窮年樂石水，切意玩縑緗。
竹徑來嵇阮，魚梁集惠莊。
論文探致極，尋古襲遺芳。
沉意詩書苑，游心翰墨場。
海鵬潜羽翼，露豹郁文章。
俠洽千門慶，聯翩却桂香。
活和資勝景，變化得神方。
虛檻臨寒水，平皋占夕陽。
溪雲蒸柱礎，嵐氣潤衣裳。
露葉飄書幌，風花落酒觴。
往還乘月喜，酬唱爲春忙。
宗族傳雍睦，門閭被寵光。
高情誰可及，積善不能量。
顧我何爲者，多年別故鄉。
他時歸計遂，依附葺雲房。
失調名
作者：吳淑姬
朝代：宋

塵滿妝臺。
小重山
作者：吳淑姬
朝代：宋

謝了荼䕷春事休。無多花片子，綴枝頭。庭槐影碎被風揉。鶯雖老，聲尚帶嬌羞。獨自倚妝樓。一川菸草浪，襯雲浮。不如歸去下簾鉤。心兒小，難著許多愁。
惜分飛
作者：吳淑姬
朝代：宋

岸柳依依拖金縷。是我朝來別處。惟有多情絮。故來衣上留人住。兩眼啼紅空彈與。未見桃花又去。一片征帆舉。斷腸遙指苕溪路。
祝英臺近
作者：吳淑姬
朝代：宋

粉痕銷，芳信斷，好夢又無據。病酒無聊，敧枕聽春雨。斷腸曲曲屏山，溫溫瀋水，都是舊、看承人處。久離阻。應念一點芳心，閒愁知幾許。偷照菱花，清瘦自羞覷。可堪梅子酸時，楊花飛絮，亂鶯鬧、催將春去。
霜天曉角
作者：吳淑真
朝代：宋

塞門桂月。蔡琰琴心切。彈到笳聲悲處，千萬恨、不能雪。愁絕。淚還北。更與胡兒別。一片關山懷抱，如何對、別人說。
西江月
作者：吳淑虎
朝代：宋

門被五王德澤，家承七帝恩光。古今富貴迥無雙。多少公卿將相。久蘊騰空氣宇，行看平步巖廊。更祈王母壽而康。真個人間天上。
九日
作者：吳淵
朝代：宋

百年王事謾勞形，客裏逢時跡類萍。
無酒可添元亮興，任人浪笑阮宣醒。
荆湖城壁連鉦鼓，河朔黎元陷虜庭。
久擁旌旄愧無補，敢將衰朽歎飄零。
冬雨
作者：吳淵
朝代：宋

坐來雜霰灑隆冬，痛飲那禁觱發風。
却憶西樞承旨日，冒寒猶立大明宮。
勸耕二首·其一
作者：吳淵
朝代：宋

細靄輕烟弄晚晴，聊驅小隊出城闉。
□將泉石膏肓療，爲識廬山面目真。
古殿松篁無盛夏，齋厨筍蕨有餘春。
道旁處處聞流水，一部笙篁更可人。
勸耕二首·其二
作者：吳淵
朝代：宋

鈴齋日日簿書塵，不覺光陰暗裏侵。
忽見前山有花發，始知今歲已春深。
邊風尚有寒吹面，臘雪全無早繫心。
憂國憂民平日事，新來贏得白盈簪。
官梅亭
作者：吳淵
朝代：宋

疇昔花前屢舉觴，重來鬢髮已蒼蒼。
未容籬菊成歸隠，且向官梅作醉鄉。
每約松篁堅歲晚，肯隨桃李競春芳。
東風二月無人惜，片片霏霏雪自香。
峨眉山
作者：吳淵
朝代：宋

一带天分南北限，兩眉烟鎖古今愁。
却思太白驚人句，影入平羌江水流。
揮麈堂二首·其一
作者：吳淵
朝代：宋

老守重來何所爲，築成臺榭鑿成池。
綠深夜雨龜魚遠，紅壓春風鶑燕遲。
民樂軒墀偏少訟，官閒園圃自多詩。
鳳團啜罷投衾枕，夢覺花間日影移。
揮麈堂二首·其二
作者：吳淵
朝代：宋

戀宿懷安物我齊，况兼兩世四持麾。
可憐園內樂成日，却被官中捉去時。
李郭詩篇懷舊迹，歐梅歌舞悵新知。
多應日後清宵夢，頻到姑溪溪水湄。
早朝步葛元喆韻
作者：吳淵
朝代：宋

萬井蒼涼欲曙天，禁鐘聲斷佩聲聯。
雲浮玉輦霞裾降，風動金蓮寶炬然。
四國龍飛清穆世，羣工虎拜太平年。
吾王不倦宵衣念，國祚遥知永永傳。
橫碧堂
作者：吳淵
朝代：宋

十一年如一欠伸，今朝又得快登臨。
半城楊柳春風滿，四野桑麻雨露深。
檻外翠峰重入眼，樽前白髮遂驚心。
感今懷昔憑欄處，不覺崦嵫日已沈。
水調歌頭
作者：吳淵
朝代：宋

太白已仙去，詩骨此山藏。胸中錦繡如屋，都乞與東皇。碎翦杏花千樹，濃抹胭脂萬點，妖豔斷人腸。曉露沐春色，晴日漲風光。孤村路，逢休暇，共徜徉。酒旗斜處，□□一簇幾紅妝。暫息江頭烽火，無奈鬢邊霜雪，聊復放疏狂。倚俟玉壺竭，未肯寶鞭揚。
滿江紅
作者：吳淵
朝代：宋

投老未歸，太倉粟、尚教蠶食。家山夢、秋江漁唱，晚風牛笛。別墅流風慚莫繼，新亭老淚空成滴。笑當年、君作主人翁，同為客。紫燕泊，猶如昔。青鬢改，難重覓。記攜手、同遊此處，恍如前日。且更開懷窮樂事，可憐過眼成陳跡。把憂邊、憂國許多愁，權拋擲。
滿江紅
作者：吳淵
朝代：宋

秋後鍾山，蒼翠色、可供餐食。登臨處、怨桃舊曲，催梅新笛。江近蘋風隨汛落，峰高松露和雲滴。嘆頭童、齒豁已成翁，猶為客。老懷抱，非疇昔。歡意思，須尋覓。人間世、假饒百歲，苦無多日。已沒風雲豪志氣，只思煙水閒蹤跡。問何年、同老轉溪濱，漁鉤擲。
用前韻
作者：吳淵
朝代：宋

每來登眺便眉伸，高處蒼穹儼若臨。
投老光陰隨日晚，思歸情緒與秋深。
鷺飛沙際迷人目，雁滿江頭動客心。
北望淮淝何處是，晚來烟霧正沈沈。
登南城
作者：吳淵
朝代：宋

江城一眺思悠悠，平楚蒼然野水流。
衰草寒烟梅老墓，敗垣斜日謝公樓。
江山有恨英雄老，天地無私草木秋。
萬古興亡俱是夢，丈夫何者爲身謀。
送杜尚書赴行在
作者：吳淵
朝代：宋

龍德剛中道學優，洛中夫子爾同流。
暫辭天府安邊閫，又屬軺車返帝州。
萬里長城唐李勣，百年勳業漢留侯。
明朝回首秋江上，泰華巖巖天際頭。
遊青山·其一
作者：吳淵
朝代：宋

碧嶂千層鎮一州，十年前記作斯遊。
因看紅杏行停轡，爲濯清泉坐解裘。
怪石巉巖蹲虎豹，老松偃蹇卧龍虬。
轉看轉有無窮景，杖履何妨絕頂頭。
遊青山·其二
作者：吳淵
朝代：宋

風流千載憶玄暉，此日登臨不覺疲。
看取眼前都是句，如何身後不留詩。
須知小隠徜徉日，正是高吟寥泬時。
可惜出山終不免，空留翠岫與清漪。
霜蕤亭三首·其一
作者：吳淵
朝代：宋

正到春歸惱客腸，荼䕷架上發孤芳。
劉伶嗜酒名爲酒，薛女餐香肌亦香。
人已今朝衰鬢髮，花猶昔日淡梳妝。
十年陳迹渾如夢，徙倚闌干到夕陽。
霜蕤亭三首·其三
作者：吳淵
朝代：宋

園丁編竹亦勤哉，老蔓纖條費剪裁。
杳杳翠雲深作洞，霏霏香雪簇成堆。
玉虬飛下盤千尺，金爵携將飲百杯。
說與此花狼籍後，園林杖履亦稀來。
霜蕤亭三首·其二
作者：吳淵
朝代：宋

東皇爲代是南薰，醖釀成花迥出塵。
盡洗嬌紅春態度，獨呈雅素雪精神。
牽衣弱蔓如留客，入枕清香更惱人。
月下星前曾醉插，肯容煩暑到冠巾。
高氏小景
作者：吳淵
朝代：宋

地白天寒凍裂裘，何人乘艇下中流。
披圖孟浪不相識，疑是當年王子猷。
鳳凰臺二首·其一
作者：吳淵
朝代：宋

暫因休暇得遨游，感慨樽前歲月流。
長向此時憂徼塞，不知何日樂林丘。
鳳凰寂寂空留寺，鴻雁嗷嗷尚滿洲。
疇昔謫仙愁絕處，我來登眺更多愁。
鳳凰臺二首·其二
作者：吳淵
朝代：宋

六朝舊跡作新游，王謝千年風尚流。
但使時能開晉宋，只緣道不本軻丘。
昏昏赤縣神州地，渺渺白蘋紅蓼洲。
誰道天分南北限，人分南北至今愁。
浮遠堂
作者：吳漢英
朝代：宋

天險東南限此江，支分暨水北爲陽。
孤山不動嬰潮怒，客艇飛來說路長。
檻外煙雲如出沒，坐中頃刻變炎凉。
裴囘頓覺塵纓絆，一曲滄浪酬月光。
青溪晚霽
作者：吳漣
朝代：宋

天晚雨初霽，隔溪聞碓舂。
山僧歸夜月，幽鳥落長松。
風靜砧聲急，花欹露氣重。
良宵思沅芷，尊酒話從容。
趙宰別業
作者：吳澗所
朝代：宋

幾樹柳陰合，空階一半遮。
破琴長在壁，老鶴不離家。
客至時供茗，官閒吏管花。
有時成獨步，門外看蜂衙。
過盤山
作者：吳澗所
朝代：宋

盤迴六七里，天色冷颼颼。
石壁無平地，山雲隔遠洲。
清笳悲送日，老卒病眠秋。
行望酒家出，青山映碧流。
古有所思
作者：吳澤
朝代：宋

我思至人，遊心唐虞之帝廷。
上下數千載，迥如雲霄疇與京。
臯夔禮樂表世則，克紹周孔流芳聲。
斯文在茲幸不墜，亙古永懷惟六經。
偶成二首·其一
作者：吳激
朝代：宋

一番瘦筍羽林槍，松架陰陰盡日涼。
繞屋雲烟無定態，連山草木有真香。
偶成二首·其二
作者：吳激
朝代：宋

蟹湯兔盞鬭旗槍，風雨山中枕簟涼。
學道窮年何所得，只工掃地與焚香。
句·其一
作者：吳激
朝代：宋

春風蜀棧青山盡，曉日秦川綠樹平。
句·其一〇
作者：吳激
朝代：宋

海東絕域皇華使，天上仙官碧落卿。
句·其一一
作者：吳激
朝代：宋

江湖欹枕夢，風雪打窗時。
句·其七
作者：吳激
朝代：宋

數樹殘花喜春在，一聲啼鳥覺山深。
句·其三
作者：吳激
朝代：宋

山侵平野高低樹，水接晴空上下星。
句·其九
作者：吳激
朝代：宋

四海蒼生謝安石，一言宣室賈長沙。
句·其二
作者：吳激
朝代：宋

煙拂柳梢留淡白，雲蒸山腹出深青。
句·其五
作者：吳激
朝代：宋

手版西山聊復爾，角巾東第定何時。
句·其八
作者：吳激
朝代：宋

玉雪自知塵不涴，丹青難寫酒微醺。
句·其六
作者：吳激
朝代：宋

竹院鳴鐘疑物外，畫橋流水似江南。
句·其四
作者：吳激
朝代：宋

玉座煙霞春寂寂，石壇星斗夜蒼蒼。
同兒曹賦蘆花
作者：吳激
朝代：宋

天接蒼蒼渚，江涵裊裊花。
秋聲風似雨，夜色月如沙。
澤國幾千里，漁村三兩家。
翻思杏園路，鞭裊帽簷斜。
喜晴和張魯瞻
作者：吳激
朝代：宋

原野怳新沐，豐隆寧世情。
鳥歸林靄暝，樓射澗虹明。
春草牛羊遠，人家機杼鳴。
慘舒長有命，誰復問陰晴。
國公女生日席上命賦
作者：吳激
朝代：宋

雪射瑤階月，春回玉女扉。
雲中三秀草，石上六銖衣。
酒熟鵝兒色，身輕燕子飛。
客槎還汎斗，誰解卜搘機。
夜汎渦河龍潭
作者：吳激
朝代：宋

輕舟弄素月，静夜横清渦。
天風毛髮亂，疏星燦明河。
圖經記父老，冥寞年歲多。
淵沈三千丈，湛碧寒無波。
微流带文藻，絕岸無柔莎。
炯如帝鴻鏡，可鑒不可磨。
中蟠至神物，役使羣蛟鼉。
蜿蜿頭角古，勁鬛誰敢劘。
深宮照珠貝，頗費蚌與螺。
何時葛陂竹，化作陶公梭。
宿湖城簿廳
作者：吳激
朝代：宋

日遲風暖燕飛飛，古柳高槐面翠微。
卷上疏簾無一事，滿池春水照薔薇。
山中見桃花李花
作者：吳激
朝代：宋

錦里春風徧海棠，別時無計奈紅芳。
山中桃李渾疑晚，猶有殘紅斷客腸。
張戡北騎
作者：吳激
朝代：宋

張生鞍馬客幽都，却笑靈光筆法粗。
祗今白首風沙裏，憶向江南見畫圖。
招趙資深拾遺
作者：吳激
朝代：宋

別久貌逾壯，道同心更親。
移居近韋杜，相對邈參辰。
雪少似饒客，鳥喧知得春。
歸期淹幾日，莫厭馬蹄頻。
早春
作者：吳激
朝代：宋

寂寂重寂寂，出門春草齊。
晚芳猶著樹，江漲欲平溪。
山暝有時雨，村深何處雞。
遠山緣底恨，故作傍人低。
晚春言懷寄燕中知舊
作者：吳激
朝代：宋

閑雲洩洩日暉暉，林斧谿舂響翠微。
天氣乍晴花滿樹，人家久住燕雙飛。
鄰村社後容借酒，客舍新來未綻衣。
遙憶東郊亭畔柳，歸時相見亦依依。
歲莫江南四憶·其一
作者：吳激
朝代：宋

瘦梅如玉人，一笑江南春。
照水影如許，怕寒粧未勻。
花中有仙骨，物外見天真。
驛使無消息，憶君清涙頻。
歲莫江南四憶·其三
作者：吳激
朝代：宋

吳淞潮水平，月上小舟横。
旋斫四腮鱠，未輸千里羮。
擣虀香不厭，照箸雪無聲。
幾見秋風起，空悲白髪生。
歲莫江南四憶·其二
作者：吳激
朝代：宋

天南家萬里，江上橘千頭。
夢繞閶門迥，霜飛震澤秋。
秋深宜映屋，香遠解隨舟。
懷袖何時獻，庭闈底處愁。
歲莫江南四憶·其四
作者：吳激
朝代：宋

平生把螯手，遮日負垂竿。
浩渺渚田熟，青熒漁火寒。
憶看霜菊艶，不放酒杯乾。
比老垂涎處，糟臍箇箇團。
病後寄開甫
作者：吳激
朝代：宋

暗蛩咽幽響，隙月漏微光。
溪上風雨過，翛然有餘凉。
病瘦鶴骨立，低垂不能翔。
懷我中山兄，開經焚道香。
猿嘯耿清夜，鐘鳴悠夕陽。
商秋早晚至，夢寐松楸蒼。
秋夜
作者：吳激
朝代：宋

豈有涓埃補盛明，強扶衰病厠豪英。
夜窗燈火青相對，曉鏡髭鬚白幾莖。
年去年來還似夢，江南江北若爲情。
石田茅舍君家近，借與林泉送此生。
秋興
作者：吳激
朝代：宋

後園雜樹入雲高，萬里長風夜怒號。
憶向錢塘江上寺，松窗竹閣瞰秋濤。
窮巷
作者：吳激
朝代：宋

窮巷無來轍，貧家有舊醅。
窗明憐雪在，睡美覺春回。
菜甲方齊拆，梅花亦半開。
茅簷鳴好鳥，節物莫相催。
述懷
作者：吳激
朝代：宋

旅食空彈鋏，歸休合挂冠。
烟塵榆塞遠，風雨麥秋寒。
巢燕長如客，鳴蛙不屬官。
柴門江漲到，落日下漁竿。
過南湖偶成
作者：吳激
朝代：宋

杏山松檜紫坡陀，湖面無風亦自波。
綠鬢朱顔嗟老矣，落花啼鳥奈春何。
詩人未必皆憔悴，世事從來有折磨。
列坐流觴能幾日，知誰對酒愛新鵝。
長安懷古
作者：吳激
朝代：宋

佳氣猶能想欝葱，雲間雙灣峙蒼龍。
春風十里灞陵樹，曉月一聲長樂鐘。
小苑花開紅漠漠，曲江波漲碧溶溶。
眼前疊嶂青如畫，借問南山共幾峰。
雞林書事
作者：吳激
朝代：宋

箕子朝鮮僻，蓬丘弱水寛。
儒風通百粤，舊史記三韓。
邑聚從衡接，民居質朴安。
猶存古籩豆，兼用漢衣冠。
兔穎家工縛，鮭腥俗嗜餐。
騎兵腰玉具，府衛挾金丸。
長袖鳶窺肉，都場狖掛竿。
琴中蔡氏弄，指下祝家彈。
主禮分庭抗，賓筵百拜難。
漬橙粇釀旨，滋桂鹿脩乾。
潑墨松如櫛，隤牆石似丹。
地偏先日出，天迫衆山攢。
鵬翼雲帆遠，羊腸石磴盤。
由來異文軌，休訝變暄寒。
事可資談柄，誰能記筆端。
聊將詩貌取，歸作畫圖看。
題宗之家初序瀟湘圖
作者：吳激
朝代：宋

江南春水碧於酒，客子往來船是家。
忽見畫圖疑是夢，而今鞍馬老風沙。
欄邊
作者：吳濟
朝代：宋

潮信欄邊見，人家樹杪分。
筍鞭遮過蟻，蛛網礙飛蚊。
松古藏靈藥，山高落冷雲。
吾廬遠城市，花草故欣欣。
秋興
作者：吳濟
朝代：宋

傷秋愁不斷，鄰杵已鳴霜。
寶扇鸞收影，篘蟻带香疏。
花停懶蝶細，草庇寒螿蟲。
落葉無人掃，庭空下夕陽。
野外即事
作者：吳濟
朝代：宋

橫木渡前溪，藤深路欲迷。
瘦筇諳亂石，老屐带新泥。
盡日綠陰合，有時黄鳥啼。
多情雙蛺蝶，飛傍帽簷低。
題甘露寺
作者：吳濟
朝代：宋

雲闕漏微照，長江得半明。
心隨帆影遠，鷗似我身輕。
今古幾興廢，山川無變更。
倚欄吟未斷，拍拍又潮生。
鮑家田
作者：吳濟
朝代：宋

摇旆家家酒，收犂處處村。
草深迷井口，槿密擁籬根。
綠水明秧本，青山失燒痕。
多應忌蠶事，畏客掩柴門。
仲春
作者：吳濤
朝代：宋

雨餘寒氣淺，園林作春媚。
不知海棠花，新來著花未。
句·其一
作者：吳濤
朝代：宋

文書堆裏形骸苦，竹木陰中日月閒。
句·其三
作者：吳濤
朝代：宋

心緣黄紙紅旗動，氣爲青雲白石降。
句·其二
作者：吳濤
朝代：宋

窗間常作三獨坐，琴上時彈一再行。
在杭日作
作者：吳濤
朝代：宋

時乖事轉拙，端居徒含情。
不似階前草，春來隨意生。
山居
作者：吳濤
朝代：宋

村翁習性不浮華，只種桑麻不種花。
聞道野梅開欲遍，好分春色過山家。
暮春
作者：吳濤
朝代：宋

遊子春衫已試單，桃花飛盡野梅酸。
怪來一夜蛙聲歇，又作東風十日寒。
句
作者：吳炯
朝代：宋

誰知吾子漢稜粥，壓倒東坡玉糝羹。
贈劉羲仲
作者：吳炯
朝代：宋

束带真成屈壯圖，寧思飽死歎侏儒。
便拈手版還丞相，卻覓芒鞋踏故廬。
少日縈心但黄嬭，暮年使鬼勾青奴。
他時有客來載酒，解道欲眠卿去無。
顔孝子烏墓
作者：吳炯
朝代：宋

人倫風化自孝始，我懷義烏顔氏子。
昔從書傳聞其名，今來浙東入其里。
未入里先見路碑，高塚巍然雲樹裏。
猶有群烏繞墓飛，或者神烏長不死。
啣土傷吻土亦亦，烏血凝成墓山紫。
今古人人皆有親，負土葬者豈獨此。
如何感召到山禽，須就人心推物理。
生前服勞情自苦，亡後附身哀靡已。
天地憫憐鬼神泣，無知羽族有所使。
父子塋域永相依，白雲深處精靈起。
風吹草卉即萊衣，溪浮蘋藻爲甘旨。
千秋萬古此經過，誰人眼不淚如水。
冬晚湖上
作者：吳燧
朝代：宋

山色寒仍瘦，湖光晚再明。
松蒼仁者壽，梅古聖之清。
日淡草無影，風乾葉有聲。
三年湖上客，鷗鷺得無情。
煙波亭
作者：吳珠
朝代：宋

漢水連天闊，江雲護曉寒。
青青山數點，最好倚欄看。
千頃山·其一
作者：吳珩
朝代：宋

松檜陰中六月清，異花靈草不知名。
路從瓊液山前過，人在水晶宮上行。
千尺翠嵐分月色，一軒寒籟動潮聲。
登臨不厭躋攀峻，貪看雲從舄下生。
千頃山·其二
作者：吳珩
朝代：宋

千頃山中月，三黄頂上雲。
相看無一語，今日喜逢君。
梵安院
作者：吳珩
朝代：宋

山腰小徑細於繩，山鳥關關喜弄晴。
黄菊有情留客醉，白雲無事伴人行。
野流合處堪分字，草藥拈來欲問名。
回首渡頭詩思逸，漁舟一笛晚風清。
法會院
作者：吳珩
朝代：宋

地占金山勝，泉分銀漢流。
杉篁能護翠，猿鶴似驚秋。
祗恨登臨晚，寧辭取次游。
列峯饒遠秀，不惜上層樓。
星溪書院作
作者：吳球
朝代：宋

茅齋雨過竹雞啼，溪水涵空樹影低。
愛煞夜廊風色靜，澄潭冷浸碧玻璃。
句·其一
作者：吳琚
朝代：宋

細看爽氣無朝暮，浪說元規塵污人。
句·其二
作者：吳琚
朝代：宋

春歸百卉今無幾，獨立清微殿閣風。
春日焦山觀瘞鶴銘
作者：吳琚
朝代：宋

昔愛山樵書，今踏山樵路。
江邊春事動，梅柳皆可賦。
犖确石徑微，白浪灑衣履。
臨淵魚龍驚，捫崖猿鳥懼。
古刻難細讀，斷缺蒼蘚護。
歲月豈易考，書法但增慕。
摩挲復三歎，欲去還小住。
習氣未掃除，齒髮恨遲暮。
華亭鶴自歸，長江只東注。
寂寥千古意，落日起煙霧。
柳梢青
作者：吳琚
朝代：宋

彩仗鞭春。鵝毛飛管，斗柄回寅。拂面東風，雖然料峭，畢竟寒輕。戴花折柳心情。怎捱得、元宵放燈。不是今朝，有些殘雪，先去踏青。
浪淘沙
作者：吳琚
朝代：宋

岸柳可藏鴉。路轉溪斜。忘機鷗鷺立汀沙。咫尺鍾山迷望眼，一半雲遮。臨水整烏紗。兩鬢蒼華。故鄉心事在天涯。幾日不來春便老，開盡桃花。
浪淘沙
作者：吳琚
朝代：宋

雲葉弄輕陰。屋角鳩鳴。青梅著子欲生仁。冷落江天寒食雨，花事關情。池館晝盈盈。人醉寒輕。一川芳草只銷凝。時有入簾新燕子，明日清明。
牡丹
作者：吳琚
朝代：宋

牡丹乘春芳，風雨苦相妬。
朝來小庭中，零落已無數。
魂銷梓澤國，腸斷馬嵬路。
盡日向欄干，踟躕不能去。
酹江月·念奴嬌
作者：吳琚
朝代：宋

玉虹遙掛，望青山隱隱，一眉如抹。忽覺天風吹海立，好似春霆初發。白馬凌空，瓊鰲駕水，日夜朝天闕。飛龍舞鳳，鬱蔥環拱吳越。此景天下應無，東南形勝，偉觀真奇絕。好是吳兒飛彩幟，蹴起一江秋雪。黃屋天臨，水犀雲擁，看擊中流楫。晚來波靜，海門飛上明月。
農家
作者：吳琳
朝代：宋

野火相連打麥田，仰看斗轉月低弦。
古來但說農家樂，夜半誰知未得眠。
題鹿田西寺壁
作者：吳琳
朝代：宋

爲從吏隠招提宿，相望城中隔幾塵。
雲暗雨來疑是晚，山深寒在不知春。
鋤松得石添幽徑，接竹通泉隔近鄰。
此去又尋三洞約，初平應怪我來頻。
上人陳情十首之一
作者：吳璋
朝代：宋

下筆非能不自休，清談未足第三流。
夢中讀易疑神動，醉裏吟詩想鬼愁。
飛鶻豈徒驚燕雀，騎馿直欲度驊騮。
此君須異無人識，慚愧當年遇褚裒。
句·其一
作者：吳璋
朝代：宋

各自芬芳花默默，兩相呼喚鳥津津。
句·其一〇
作者：吳璋
朝代：宋

衣無錦繡勞心織，味乏膏粱困舌耕。
句·其一一
作者：吳璋
朝代：宋

閒中坐作蜘蛛隠，夢裏逃成燕雀禪。
句·其一三
作者：吳璋
朝代：宋

龍肝雉尾瓜蓴好，玉核金槌棗柰香。
只有牛心猶未割，願如逸少得先嘗。
句·其一二
作者：吳璋
朝代：宋

弈棋但以忘憂耳，縱酒無如作病何。
句·其七
作者：吳璋
朝代：宋

雁飛雲抹欹斜字，魚躍波摇出沒星。
句·其三
作者：吳璋
朝代：宋

始訝長郊從此斷，忽驚行客近前來。
句·其九
作者：吳璋
朝代：宋

地暖尚疑消玉馬，雲開早欲放金雅。
句·其二
作者：吳璋
朝代：宋

風急城闉砧杵動，雨餘園圃轆轤收。
句·其五
作者：吳璋
朝代：宋

池塘不用夢春草，風雪何須在灞橋。
句·其八
作者：吳璋
朝代：宋

水流天際驚春動，山入雲間鬭碧攢。
句·其六
作者：吳璋
朝代：宋

惜別有情空執手，贈行無緒不成章。
句·其四
作者：吳璋
朝代：宋

倒懸欲墮花如綴，背立將飛鳥似驚。
環溪夜坐
作者：吳璋
朝代：宋

江天閒晚已斜陽，靜掩柴門對草堂。
葉落轉枝翻鶻影，星飛橫水带螢光。
微風得雋驅殘暑，新月出音生嫩凉。
坐覺秋容轉清爽，一聲漁笛在滄浪。
晚春
作者：吳璞
朝代：宋

開盡荼䕷白晝沉，枝頭聲已變春禽。
落花莫遣東風惱，小立閒庭愛綠陰。
七娘子
作者：吳申
朝代：宋

君家諸子燕山盛。去年兩見門弧慶。銀蠟燒花，寶香薰燼。晬盤珠玉還相映。耳邊好語憑君聽。此兒不與群兒並。右執金戈，左持金印。功名當似王文正。
題招提院靜照堂
作者：吳申
朝代：宋

高檐飛遠發輝光，向此心源默坐忘。
豈憶布金拋舊地，便隨飛錫起新堂。
竹間野鴿聽齋鼓，湖上遊人繫夜航。
卻懊未能攀勝境，東南雲下欲騰翔。
句
作者：吳申李
朝代：宋

潮頭高捲岸，雨脚半吞山。
壽主簿
作者：吳申甫
朝代：宋

武夷之山奇而青，九曲之水秀且清。
山奇水秀佳氣萃，孕毓多少名公卿。
世運推來五百歲，岳瀆又應一賢生。
相國蕭何儲大昴，謫仙李白扶長庚。
拍塞家聲今幾載，雲來見此千人英。
年少萬卷付一讀，胸中霜氣秋空橫。
驊騮不作伏櫪態，夢寐抵掌收功名。
屬時綠林肆分擾，鄰疆鼎沸無遑寧。
笑看吳鈎應嚼齒，折衝不辭鞍馬塵。
發輸紅腐活饑殍，呻吟變作謳歌聲。
勾稽詎足究施設，直須舟楫濟通津。
幕府籌功居第一，聯翩奏剡飛天庭。
日邊消息清夜至，芝泥炳煥皇恩新。
銓闈行脫囊中穎，佩玉鳴珂遊帝京。
書雲過後兩旬及，還是霄躔初度辰。
和氣恰隨陽氣轉，台星還並壽星明。
北山底處香風動，湖山裏外祥烟輕。
幃羅幙繡玳筵列，歌珠舞翠金壺傾。
未祝修身如成子，未祝龐眉偕錢鏗。
但願登金仍步玉，鹽梅商鼎早調羹。
歸來武夷溪九曲，幔亭曾孫旋尋盟。
眉壽堂中恣盤礴，摩挲銅狄細推評。
武夷之山比公壽，與公千歲同崢嶸。
九曲之水釀公酒，與公千歲供壽觥。
我亦更辦詩千首，一年一首伸賀誠。
題畫扇
作者：吳白
朝代：宋

風枝露葉有餘清，轉盼還從玉筍生。
願得此君長在眼，子猷雖老未忘情。
宮詞四首·其一
作者：吳百生
朝代：宋

妙選昭陽進，羞花妬六宮。
行階蓮落地，隨御柳含風。
按舞天光近，徵歌燭影紅。
夜深金殿合，環珮月明中。
宮詞四首·其三
作者：吳百生
朝代：宋

鈞樂雲中動，鑾輿天上行。
百花齊醉日，孤月獨明更。
玉漏頻催酒，金爐細結甍。
春秋有常幸，日日調清平。
宮詞四首·其二
作者：吳百生
朝代：宋

阿嬌金屋閉，羣玉奉龍轝。
夜色明光酒，春風長信裾。
傳宣嚴仗合，應侍冶容虛。
笑簇嫣然地，名花總不如。
宮詞四首·其四
作者：吳百生
朝代：宋

中使質明催，珠宮寶扇迴。
髻雲雙鳳擁，歌雪百花堆。
競立徼殊寵，群趨望獨魁。
壽陽春夜額，貼盡一庭梅。
烏夜啼
作者：吳百生
朝代：宋

夜夜烏來啼未央，明月出戶空飛霜。
吹笳征夫不就寢，宮筵列燭聲滿堂。
莫釐遠眺
作者：吳百生
朝代：宋

金庭隔塵聳，玉柱插天浮。
石古不知歲，谿虛長欲秋。
繡重紅錯翠，錦簇閣兼樓。
望裏三州遠，吟邊松月留。
題徐熙牡丹圖
作者：吳皇后
朝代：宋

吉祥亭下萬年枝，看盡將開欲落時。
却是雙紅有深意，故留春色緩人思。
題徐熙芍藥
作者：吳皇后
朝代：宋

穠李夭桃掃地無，眼明驚見玉盤盂。
揚州省識春風面，看盡群花總不如。
玉樓春
作者：吳益
朝代：宋

玉樓春信梅傳早。三八芳辰陽復後。稱觴喜對一椿高，萊庭雙桂森蘭茂。慚無好語為公壽。富貴榮華公自有，請歌詩雅祝遐齡，永如松柏如山阜。
贈陳隨隠
作者：吳石翁
朝代：宋

大隠君家小隠君，得名太早忌人聞。
秋窗吟共緱山月，曉榻眠分華嶽雲。
鶑欲引雛先出谷，馬纔生驥便離羣。
新詩却要多拈出，突過郎罷張我軍。
失調名
作者：吳禮之
朝代：宋

我不成、心酸眼軟。
好事近
作者：吳禮之
朝代：宋

金菊間芙蓉，秋意未為蕭索。臨水見山庭院。伴玉人杯酌。攜爐終日嫋沈煙，氤氳篆文□。可惜被風吹散，把袖兒籠著。
杏花天
作者：吳禮之
朝代：宋

悶來憑得闌干暖。自手引、朱簾高卷。桃花半露胭脂面。芳草如茵乍展。煙光散、湖光瀲灩。映綠柳、黃鸝巧囀。遙山好似宮眉淺。人比遙山更遠。
柳梢青
作者：吳禮之
朝代：宋

板約紅牙。歌翻白雪，杯泛流霞。蘇小情多，潘郎年少，歡計生涯。軒窗臨水人家。更門掩、青春杏花。百萬呼盧，十千沽酒，不負韶華。
浣溪沙
作者：吳禮之
朝代：宋

南國風流是故鄉。紅鹽落子不因霜。於中小底最珍藏。薦酒薦茶些子澀，透心透頂十分香。可人回味越思量。
漁家傲
作者：吳禮之
朝代：宋

紅日三竿鶯百囀。夢迴鴛枕離魂亂。料得玉人腸已斷。眉峰斂。曉妝鏡裡春愁滿。綠瑣窗深難見面。雲箋謾寫教誰傳。聞道笙歌歸小院。梁塵顫。多因唱我新詞勸。
生查子
作者：吳禮之
朝代：宋

吳山與越山，相對摩今古。嫋纜浙江亭，回首西興渡。區區名利人，無分香閨住。匆遽促徵鞍，又入臨平路。
蝶戀花
作者：吳禮之
朝代：宋

急水浮萍風裡絮。恰似人情，恩愛無憑據。去便不來來便去。到頭畢竟成輕負。簾卷春山朝又暮。鶯燕空忙，不念花無主。心事萬千誰與訴。斷雲零雨知何處。
蝶戀花
作者：吳禮之
朝代：宋

滿地落紅初過雨。綠樹成陰，紫燕風前舞。菸草低迷縈小路。晝長人靜扃朱戶。瀋水香銷新剪苧。敧枕朦朧，花底聞鶯語。春夢又還隨柳絮。等閒飛過東牆去。
蝶戀花
作者：吳禮之
朝代：宋

睡思厭厭鶯喚起。簾卷東風，猶未忺梳洗。眼細眉長雲擁髻。笑垂羅袖燻瀋水。媚態盈盈閒舉止。只有江梅，清韻能相比。詩酒琴棋歌舞地。又還同醉春風裡。
雨中花·夜行船
作者：吳禮之
朝代：宋

眷濃恩重，長離永別，憑誰為返香魂。憶湘裙霞袖，杏臉櫻唇。眉掃春山淡淡，眼裁秋水盈盈。便如何忘得，溫柔情態，恬靜天真。憑欄念及，夕陽西下，暮煙四起江村。漸入夜、疏星映柳，新月籠雲。醞造一生清瘦，能消幾個黃昏。斷腸時候，簾垂深院，人掩重門。
霜天曉角
作者：吳禮之
朝代：宋

西風又急。細雨黃花溼。樓枕一篙煙水，蘭舟漾、畫橋側。念昔。空淚滴。故人何處覓。魂斷菱歌悽怨，疏簾卷、暮山碧。
霜天曉角
作者：吳禮之
朝代：宋

連環易缺。難解同心結。痴呆佳人才子，情緣重、怕離別。意切。人路絕。共沈煙水闊。盪漾香魂何處，長橋月。斷橋月。
風入松
作者：吳禮之
朝代：宋

蘋汀蓼岸荻花洲。占斷清秋。五湖景物供心眼，幾曾有、一點閒愁。夢裡翩翩胡蝶，覺來葉葉漁舟。謝郎隨分總優遊。信任沈浮。恬然雲水無貪吝，笑腰纏、騎鶴揚州。只恐丹青妙筆，寫傳難盡風流。
驀山溪
作者：吳禮之
朝代：宋

劉郎老矣，倦入繁華地。觸目愈傷情，念陳跡、人非物是。共誰攜手，落日步江村，臨遠水，對遙山，閒看煙雲起。買牛賣劍，便作兒孫計。朋舊自榮華，也憐我、無名無利。簞瓢鍾鼎，等是百年身，空妄作，枉迂迴，貪愛從今止。
叩棺歌
作者：吳秉信
朝代：宋

信叟歸去來，三界無安不可住。
西方凈土有蓮胎，願去來。
謁林廟
作者：吳秘
朝代：宋

高天之有文，星辰豔窮碧。
厚地之有文，草木秀野色。
草木既無辭，星辰亦難測。
豈侔人之文，五經爲藝極。
五經主者何，豈非至聖力。
三才久虛位，待我先師宅。
秘亦窮經者，自謂入閫閾。
天地無逃數，世人猶自惑。
代移文不移，宜在弟子職。
薰香達誠悃，滴酒瀝胸臆。
瞿然見威容，長林聳墳側。
醉蓬萊
作者：吳穆仲
朝代：宋

見處即已，無心即了。
山居漫興
作者：吳端
朝代：宋

莫笑山莊小，偏於隠者宜。
門當八字路，園葺五經籬。
地暖花開早，天寒酒熟遲。
不須雞報曉，已得數聯詩。
春懷
作者：吳端
朝代：宋

柳陰滿地水平池，門掩青春刻漏遲。
蝶夢任渠分爾汝，蛙聲誰復計公私。
劉伶混世酒一石，梁叔逃名歌五噫。
午睡覺來風動竹，自收隔夜著殘棋。
春日山行
作者：吳端
朝代：宋

雲峰疊疊路斜斜，隔洞炊烟三兩家。
何處有香來不斷，嫩風微雨落松花。
草堂
作者：吳端
朝代：宋

草堂長寂寂，無事且徘徊。
幽鳥啼清嶂，閒雲覆綠苔。
古琴邀月聽，新酒對花開。
俗駕何爲者，移文招不來。
集君山
作者：吳竽
朝代：宋

生平豪氣老難降，南北中分歎此江。
多病能消山屐幾，清游幸尾使旌雙。
天連遠水碧千里，雲護夕陽紅半窗。
繾綣主人留客意，船頭昏鼓又逢逢。
題巫山神女廟
作者：吳簡言
朝代：宋

惆悵巫娥事不平，當時一夢是虛成。
只因宋玉閑唇吻，流盡巴江洗不清。
嘉定十六年題陶公惜陰處
作者：吳紹
朝代：宋

幽房翠竹籠蒼蘚，更有流泉濺石硔。
莫道塵埃人易涴，試來摇足濯清風。
八聲甘州
作者：吳編修
朝代：宋

系酒船、夜入古江樓，渾莫辨西東。嘆從前眼底，一丁不識，四海曾空。老去休休莫莫，誰識舊元龍。尚解被襟去，賦大王雄。回首演仙高處，問赤松無恙，舍子何從。便不然學稼，猶有相牛翁。小婆娑、東家故舍，也著儂、四下二之中。薌州外溪風山月，鷗鷺盟同。
賀新涼·賀新郎
作者：吳編修
朝代：宋

出處男兒事。甚從前、說著淵明，放高頭地。點檢柴桑無剩粟，未肯低頭為米。算此事、非難非易。三十年間如昨日，秀才瞞、撰到專城貴。飽共暖，已不翅。旁人問我歸耶未。數痴年、平頭六十，更須三歲。把似如今高一著，更好聞雞禁市。總不似、長伸腳睡。六月荷風薌州路，北螺山、別是般滋味。今不去，視江水。
句
作者：吳羽
朝代：宋

滁陽自昔稱名壘，舊有東園枕滁水。
句
作者：吳習禮
朝代：宋

湖北封疆最上游，荆門中有惠泉流。
句
作者：吳耕
朝代：宋

釣龍臺古臨滄海，浴鳳池高入紫煙。
茅屋
作者：吳肖巖
朝代：宋

茅屋三間小，春風長草芽。
故園經積雨，老樹不多花。
黄髪長垂釣，古書猶滿車。
近來人事別，亦懶問桑麻。
承原父以鳳凰篇爲况謹用來韻和酬
作者：吳育
朝代：宋

丹山鬰世表，巖巖千仞巔。
自非常雛輩，安得參周旋。
胡爲此弱羽，越簉祥儀鮮。
飛鳴過所據，飆駭俄翻然。
退則安棲地，翔風娛楚天。
始病孰儔侶，乃與朱鸞攀。
英英日相照，老翮徒愧前。
少別正傾聽，覽輝當聖年。
次韻奉和給事中
作者：吳育
朝代：宋

律上陽和雖始煦，罇前人意已生春。
濠梁且欲觀魚樂，淮郡何能致鹿馴。
爲訪心朋猶縱棹，況逢時雋與均茵。
別車豈必辭沉醉，更有高陽倒載人。
煙雨樓
作者：吳育
朝代：宋

一上危樓七澤分，勝遊平日此怡神。
荆臺蕪沒千年地，楚望雲披四面春。
送梵才上人歸天台
作者：吳育
朝代：宋

幾年瓶鉢帝城棲，看盡塵勞息盡機。
詩妙偶因餘力到，名高却與本心違。
雲深路入千山去，歲晚身携一錫歸。
林下應逢舊猿鶴，得無驚見紫檀衣。
過郭店謁文靖公墓
作者：吳育
朝代：宋

漢相巖巖真國英，門庭曾是接諸生。
陽秋談論四時具，河嶽精神一座傾。
重建羊太傅祠和王原叔句
作者：吳育
朝代：宋

羊公千載得清吟，芳迹雖遥契昔心。
更與峴山爲故事，凜然風格照來今。
句
作者：吳臧
朝代：宋

葛巾竹杖閒來此，可是心清跡亦清。
五蓋山
作者：吳致堯
朝代：宋

紫蓋修連延，五峰似隨軒。
何如惠我民，飛雪遍岡原。
萬歲山
作者：吳致堯
朝代：宋

赤藤可扶險，青藜堪照書。
老師竟何爲，暮齒隨安車。
七星壇
作者：吳與
朝代：宋

衆山重疊勢如環，地古基平數畝寬。
山客曾留雙燕履，古松猶鎖七星壇。
深林産藥人難老，碧洞藏龍氣自寒。
丹竈久空遺迹在，塚中曾見舊衣冠。
南樓寺
作者：吳與
朝代：宋

靈鷲飛來處，南樓敞梵宮。
僧歸明月下，人在白雲中。
洗鉢泉源近，傳燈寶積通。
坐依龍象晚，鐘磬滿松風。
白雲亭
作者：吳與
朝代：宋

高城頓崇岡，上與白雲遇。
昔賢此登臨，懷古得佳句。
結亭自何人，歲月更已屢。
古篆僅存名，頹簷颯將仆。
我來訪遺蹤，環賞愜幽趣。
鳩工扶墊隉，選木換隳蠹。
津梁五道人，悉力願相赴。
經營未終月，突兀見翬翥。
英英蒼梧雲，朝莫此屯聚。
時從南山來，倏向高巖去。
去來本無心，虛亭日新故。
因之望故鄉，更識親闈處。
南山互牽情，凭闌目空注。
驀山溪
作者：吳舜選
朝代：宋

園林何有，修竹搖蒼翠。春到小桃蹊，看綠滿、一池春水。花開日暖，兒侄競追隨，挑野蔌，網溪魚，有酒多且旨。去來聚散，無必亦無意。說地或談天，更休問、語言粗細。誰強誰弱，誰是又誰非，過去事，未來事，一枕騰騰睡。
思劉改之
作者：吳英父
朝代：宋

襄陽劉子謫仙儔，揮斥塵寰却寓遊。
醉眼芒羊天地窄，吟魂凄蕩鬼神愁。
生來不带封侯骨，老去徒深活國謀。
旦暮風塵起河朔，未容埋沒委山丘。
題玉翠樓
作者：吳虎
朝代：宋

玉樓高倚漢昌城，處士閒居不可名。
天際山青疑泰岱，雲邊木落見長庚。
開簾曉挹晴光滿，策杖秋吟爽氣迎。
我欲巢雲向西竺，何時風月話三生。
九江琵琶亭
作者：吳處厚
朝代：宋

夜泊潯陽宿酒樓，琵琶亭畔荻花秋。
雲沉鳥沒事已往，月白風清江自流。
偈一首
作者：吳處厚
朝代：宋

是身如泡幻，盡非真實相。
况茲紙上影，妄外更生妄。
到岸不須船，無風休起浪。
唯當清靜觀，妙法了無象。
八咏警戒·其一
作者：吳處厚
朝代：宋

慎言渾不畏，言出患常隨。
須信機樞發，難容駟馬追。
三緘事可見，兩舌業當知。
口是起羞本，願君且再思。
八咏警戒·其七
作者：吳處厚
朝代：宋

此箇如端的，除非六句修。
永爲几杖誡，更遺子孫謀。
本立方生道，農勤乃有秋。
茲詩雖淺近，至理可推求。
八咏警戒·其三
作者：吳處厚
朝代：宋

國法須遵守，金科盡詔條。
一毫如有犯，三尺不相饒。
豈肯容奸黠，何須恃貴驕。
自然逢吉慶，神理亦昭昭。
八咏警戒·其二
作者：吳處厚
朝代：宋

忍事有何妨，勿令心火揚。
火揚猶可滅，心忿固多傷。
堪嘆波羅蜜，可憐歌利王。
從心更從刃，字意好端詳。
八咏警戒·其五
作者：吳處厚
朝代：宋

無私仍克己，克己又無私。
一事兼修飾，終身在省思。
公清多斂怨，高亢易招危。
更切循卑退，方應履坦夷。
八咏警戒·其八
作者：吳處厚
朝代：宋

天應降吉祥，天理本茫茫。
舒慘雖無定，榮枯却有常。
益謙尤效驗，福善更昭彰。
籠絡無疏漏，恢恢網四張。
八咏警戒·其六
作者：吳處厚
朝代：宋

直道更和光，雙修譽乃彰。
直須和輔助，和頼直交相。
恃直終多訐，偏和又少剛。
能和又能直，行己自芬芳。
八咏警戒·其四
作者：吳處厚
朝代：宋

人非莫舉揚，萬事且包荒。
殿上便猶掩，車中吐不妨。
在他誠所短，於己有何長。
須是常規檢，回頭自忖量。
句·其一
作者：吳處厚
朝代：宋

會景亭高石作層。
句·其三
作者：吳處厚
朝代：宋

雲共去時天杳杳，雁連來處水茫茫。
句·其二
作者：吳處厚
朝代：宋

江漢滔滔一向東，暮江澄湛夕陽紅。
戲王安國
作者：吳處厚
朝代：宋

飛卿昔號溫鍾夔，思道通俛還魁肥。
江淹善啖筆五色，庾信能文腰十圍。
只知外貌乏粉澤，誰料滿腹填珠璣。
相逢把酒洛陽社，不管淋漓身上衣。
玉京洞
作者：吳處厚
朝代：宋

秉燭携筇步步前，玉京迢遞訪神仙。
四時自有壺中景，一罅都迷物外天。
留題雲門山雍熙院
作者：吳處厚
朝代：宋

三寺峙若鼎，四山合如環。
偷携野人杖，默叩禪翁關。
草樹冬不老，雲煙秋更閑。
飄飄物外興，又逐歸禽還。
秋興亭懷古
作者：吳處厚
朝代：宋

漢沔當年控上游，孫權曾此困曹劉。
三分霸業千張紙，萬古斜陽一釣舟。
自諸暨抵剡四首·其一
作者：吳處厚
朝代：宋

莫嘆塵泥汩，且圖山水遊。
幾峰天姥翠，一舸剡溪秋。
不見戴安道，有懷王子猷。
西風無限意，盡屬釣魚舟。
自諸暨抵剡四首·其三
作者：吳處厚
朝代：宋

秋渚涵空碧，秋山刷眼青。
排頭煙樹老，撲面水風腥。
上瀨復下瀨，長亭仍短亭。
夜船明月好，客夢滿流螢。
自諸暨抵剡四首·其二
作者：吳處厚
朝代：宋

夷猶雙槳去，莫不辨東西。
夕照偏依樹，秋光半落溪。
風高一雁小，雲薄四天低。
莽蕩孤帆卸，水村楊柳堤。
自諸暨抵剡四首·其四
作者：吳處厚
朝代：宋

出得雲門路，風凄日夕曛。
船撐鑒湖月，路接沃洲雲。
山色周遭見，溪流屈曲分。
一觴還一咏，誰似右將軍。
送客西陵
作者：吳處厚
朝代：宋

若邪溪畔醉秋風，獵獵船旗照水紅。
後夜錢塘酒樓上，夢魂應繞浙江東。
遊五泄山
作者：吳處厚
朝代：宋

煙霞一塢兩山源，石壁寒垂瀑布泉。
人事是非空繚繞，水聲今古自潺湲。
月留吟客眠寒榻，風送樵翁下翠巔。
檀篆未消鑪火燠，夜長人靜好談禪。
遊沃洲山真封院
作者：吳處厚
朝代：宋

幼年曾讀樂天碑，及壯亦覽高僧傳。
聞有沃洲風景佳，脚未能到心空羨。
近至新昌披縣圖，此山乃在吾廐圈。
想像時時掛夢魂，欲一遊之念無便。
夜來人報天姥雪，今日趁晴初出縣。
酸風瞥瞥吹我鬚，寒氣稜稜刮人面。
半膝短衫翻以輕，獨脚小轎快而健。
不知路入幽澗長，但覺山隨白雲轉。
靠昏投宿梅林村，侵卯便過真封院。
新霜滑澾行李難，一步一拄一回眩。
養馬坡前秋草黄，駿骨已埋無復見。
放鶴峰頭樹影孤，鶴不來歸雲漫漫。
入門觸物皆荒凉，塵几蠹經三五卷。
餓鴉叫噪繞生臺，野雀毰毸集寒殿。
老杉千尺惟空腔，猶有枯藤半縈纏。
憶昔江左全盛時，十有八人皆俊彥。
或吟或嘯或遨嬉，不覺回頭垂纓弁。
林泉耽味久成癖，魚鳥留連老忘倦。
前有道猷後法潛，錫杖卓泉堅志願。
晚則道林經構之，左右前後遂完繕。
煙霞一窟直幾錢，買醭商量價何賤。
聚徒數百日高談，供有香花齋有麵。
歲時浸久山浸荒，種粟燒畬耕掘遍。
茂林髠𩯝無幾存，莽蕩周回空一片。
惟餘溪水清汪灣，百匹秋光瀉寒練。
古今興廢盡如斯，欲去使人還戀戀。
郎官湖
作者：吳處厚
朝代：宋

郎官湖上郎官遊，只教閑客生閑愁。
烟波蕩漾四五頃，風月凄凉三百秋。
題王正叔㶏景亭
作者：吳處厚
朝代：宋

亂鶑啼處柳飛花，拍拍春流漲曉沙。
正是江南梅子熟，年年離恨寄天涯。
東巖
作者：吳衍
朝代：宋

滿壁雲濤倚太空，雙崖一線路微通。
幾年勝概埋荆棘，好事山翁始發蒙。